Ebɛnadze nye Bible no?\nKENKAN WƆ Abbey Abkhaz Abui Acholi Afrikaans Aja Akha Altai Alur America Mmum Kasa Amharic Angola Mmum Kasa Arabic Argentina Mmum Kasa Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mmum Kasa Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mmum Kasa Cuba Mmum Kasa Damara Dangme Danish Dayak Ngaju Douala Drehu Dusun Dutch Edo Efik Emberá (Catío) English (Borɔfo) Estonian Ewe (Awona) Fijian Finland Mmum Kasa Finnish Fon French Futuna (East) Ga (Nkran Kasa) German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko India Mmum Kasa Indonesia Mmum Kasa Indonesian Irish Isoko Italian Italy Mmum Kasa Ivory Coast Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysia Mmum Kasa Maltese Mam Mambwe-Lungu Mapudungun Marathi Mauritian Creole Maya Mazahua Mbunda Mende Meru Mexico Mmum Kasa Mfantse Mizo Mongolian Moore Myanmar Myanmar Mmum Kasa Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Mmum Kasa Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Poland Mmum Kasa Polish Ponapean Portuguese Portuguese (Portugal) Portuguese Mmum Kasa Punjabi (Shahmukhi) Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Mmum Kasa Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Mmum Kasa Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tarahumara (Central) Tatar Tetun Dili Thai Thailand Mmum Kasa Tigrinya Tiv Toba Tojolabal Tok Pisin Tongan Tshiluba Tshwa Tsonga Turkish Tuvaluan Twi Uighur (Cyrillic) Ukrainian Umbundu Urdu Urhobo Uruund Uzbek Vezo Vietnamese Vietnamese Mmum Kasa Wallisian Waray-Waray Welsh Wichi Wolaita Yacouba Zande Zulu\n1, 2. Ebɛnadze ntsi na Bible no yɛ akyɛdze a ofi Nyankopɔn nkyɛn a ɔma hɛn enyi gye?\nSƐ WO nyɛnko bi ma wo akyɛdze bi a ennhwɛ kwan a, ebɛyɛ w’adze dɛn? Ahoper na edze bobue do. W’enyi bɛgye dɛ wo nyɛnko no adwen wo ho, na ebɛda no ase wɔ akyɛdze no ho.\n2 Bible no yɛ akyɛdze a ofi Nyankopɔn nkyɛn. Nsɛm a Bible no kã kyerɛ hɛn no yɛ dza yennkotum enya wɔ beebi fofor biara. Dɛ nhwɛdo no, ɔma yehu dɛ Nyankopɔn na ɔbɔɔ sor, asaase, nye ɔbarimba na ɔbaa a wodzi kan no. Bible no ma hɛn ngyinadonsɛm a obotum aboa hɛn ber a yɛakɔ ɔhaw ahorow mu no. Yebotum esũa mbrɛ Nyankopɔn bɛma no botae a ɔnye dɛ, ɔbɛma asaase no ayɛ bea a ahotɔ wɔ ho adze wɔ Bible no mu. Bible no yɛ akyɛdze a ɔma hɛn enyi gye ampa!\n3. Ebɛnadze na ibohu ber a ekɔ do sũa Bible no?\n3 Ber a ekɔ do sũa Bible no, ebɛba ebohu dɛ Nyankopɔn pɛ dɛ efa no nyɛnko. Mpɛn dodow a ekɔ do sũa no ho adze no, mpɛn dodow no ara na enye ne ntamu ebusuabɔ no mu bɛyɛ dzen.\n4. Ebɛnadze na ɔma w’enyi gye mbrɛ woesi akyekyɛ Bible no ho?\n4 Wɔakyerɛ Bible no ase akɔ kasa bɔbor 2,800 mu. Woetsintsim Bible no ɔpepepem pii. Wiadze yi mu nyimpa bɔbor ɔha mu nkyekyɛmu 90 na wobotum akenkan Bible no wɔ hɔn kasaa mu. Wɔ dapɛn biara no, nyimpa bɔbor ɔpepem kor na wonya Bible no bi! Ɔyɛ ampa dɛ, buukuu biara nnyi hɔ a ɔtse dɛ Bible no.\n5. Ebɛnadze ntsi na yebotum akã dɛ, Bible no fi “Nyame ahom mu”?\n5 Bible no fi Nyankopɔn anaa “Nyame ahom mu.” (Kenkan 2 Timothy 3:16.) Naaso, ibia nyimpa binom bosusu dɛ, ‘Nkyɛ nyimpa na wɔkyerɛɛw Bible no, ntsi ɔbɛyɛ dɛn na oeefi Nyankopɔn nkyɛn?’ Bible no yi ano dɛ: “Nyimpa fi Nyame mu kasaa dɛ mbrɛ Sunsum Krɔnkrɔn kãa hɔn.” (2 Peter 1:21) Yebotum dze iyi atoto edwumawura bi a ɔma ne kyerɛwfo kyerɛw krataa ho. Woana ne nsɛm na ɔkyerɛwfo no kyerɛwee? Ɔyɛ edwumawura no ne nsɛm, na nnyɛ ɔkyerɛwfo no ne dze bi a. Dɛm pɛpɛɛpɛr so na Nyankopɔn nye Bible no ne Kyerɛwfo na nnyɛ nyimpa a ɔmaa wɔkyerɛwee no. Nyankopɔn na ɔkyerɛɛ hɔn kwan ma wɔkyerɛɛw no nsusui. Bible no yɛ “Nyankopɔn asɛm” ampa.—1 Thessalonicafo 2:13; hwɛ Nsɛm bi a Wɔakyerɛ Mu 2.\nNew World Translation of the Holy Scriptures no wɔ kasa pii mu\nBIBLE NO MU NSƐM YƐ NOKWAR\n6, 7. Ebɛnadze ntsi na yebotum akã dɛ Bible no mu nsɛm hyia?\n6 Wɔdze mfe bɔbor 1,600 kyerɛɛw Bible no. Akyerɛwfo no anntsena ase wɔ ber kor mu. Nna binom nyim nwoma papaapa na binom so nnyim nwoma ahen biara. Dɛ nhwɛdo no, nna hɔn mu kor yɛ dɔkta. Nna binom so yɛ ekuafo, afarfo, nguanhwɛfo, nkɔnhyɛfo, atsɛmbuafo nye ahemfo. Ɔmmfa ho dɛ nna ɔsor akyerɛwfo no mu biara no, Bible no nnye noho mmbɔ ebira. Bible no nnkã asɛm bi wɔ tsir kor mu na ɔnnkã fofor a ɔnye asɛm no bɔ ebira wɔ tsir fofor mu. *\n7 Bible mu nwoma a odzi kan no ma yehu mbrɛ ɔyɛɛ a adasamba haw hyɛɛ ase. Nwoma a odzi ewiei no ma yehu mbrɛ Nyankopɔn besi edzi ɔhaw no ho dwuma dze nam asaase a ɔbɛma ɔadan paradise no do. Bible no mu nsɛm ma yehu nyimpa n’abakɔsɛm bɛyɛ mfrenhyia mpempem pii a etwa mu no, na ɔma yehu dɛ, Nyankopɔn ne tsirmpɔw ba mu ber nyina.\n8. Ma nhwɛdo ahorow a ɔkyerɛ dɛ, dza Bible no kã wɔ abɔdzenyansahu ho no yɛ nokwar.\n8 Wɔannkyerɛɛw Bible no dɛ buukuu a wɔdze bɛkyerɛ abɔdzenyansahu anaa dɛ buukuu a wɔdze bɛkyerɛ adze wɔ skuul. Naaso, dza Bible no kã wɔ abɔdzenyansahu ho no yɛ nokwar ber nyina. Dɛm na yɛhwɛ kwan dɛ buukuu a ofi Nyankopɔn nkyɛn no bɛyɛ. Dɛ nhwɛdo no, Nyankopɔn maa Israelfo no mbra wɔ Leviticus nwoma no mu a ɔkyerɛ ɔkwan a wobotum afa do esiw yarba kwan ma ɔnntserɛw. Wɔdze dɛm mbra yi mae ber tsentsen ansaana nyimpa ruhu mbrɛ mbowaba a enyiwa nnhu hɔn dze yarba ba no. Bible no kyerɛkyerɛ nokwasɛm a ɔnye dɛ, asaase sɛn mbrɛ hwee nnyi. (Job 26:7) Wɔ ber a nna nyimpa dodow no ara gye dzi dɛ asaase yɛ tɛtɛr no, nna Bible akã dɛ ɔyɛ kɔntɔnkrɔn.—Isaiah 40:22.\n9. Ebɛnadze na nokwardzi a Bible akyerɛwfo no daa no edzi no ma yehu?\n9 Sɛ Bible no kã abakɔsɛm ho asɛm a, ɔkã no pɛpɛɛpɛr. Naaso, abakɔsɛm nwoma ahorow pii wɔ hɔ a no mu nsɛm no bi nnyɛ nokwar, osiandɛ akyerɛwfo no nnyɛ anokwafo. Dɛ nhwɛdo no, sɛ hɔn man dzi ɔkogu wɔ ɔkõ mu a, nna wɔnntaa nnkyerɛw ho asɛm. Naaso, nna Bible akyerɛwfo no yɛ anokwafo na ber mpo a Israelman dzii ɔkogu wɔ ɔkõ mu no, wɔkãa ho asɛm. Bio so, wɔkyerɛɛw mfomdo ahorow a wodzii no ho asɛm. Dɛ nhwɛdo no, Moses kãa bɔn a enyiber wɔ mu a ɔyɛe a Nyankopɔn twee n’aso ho asɛm wɔ Nkanee nwoma no mu. (Nkanee 20:2-12) Nokwardzi a Bible akyerɛwfo no daa no edzi no ma yehu pefee dɛ, Bible no yɛ nwoma a ofi Nyankopɔn nkyɛn ampa. Iyi kyerɛ dɛ, yebotum enya Bible no mu ahotodo.\nNWOMA A AFOTU PA AYƐ MU MÃ\n10. Ebɛnadze ntsi na afotu a Bible no dze ma no do wɔ mfaso ma hɛn ndɛ?\n10 Bible no fi “Nyame ahom mu na oye ma nkyerɛkyerɛ, nkaenyim, ntsẽa.” (2 Timothy 3:16) Ɔyɛ nokwar dɛ, afotu a Bible no dze ma no do wɔ mfaso ma hɛn ndɛ. Osiandɛ Jehovah na ɔbɔɔ hɛn ntsi, ɔtse hɛn nsusui nye hɛn nkãtse ase. Onyim hɛn yie sen mbrɛ hɛnankasa yenyim hɛnho na ɔpɛ dɛ hɛn enyi gye. Onyim dza oye ma hɛn a ɔsɛ dɛ yɛyɛ nye dza obepira hɛn a ɔnnsɛ dɛ yɛyɛ.\n11, 12. (a) Ebɛn afotu a odzi mu na Jesus dze mae wɔ Matthew etsir 5 kesi 7 no? (b) Ebɛnadze bio na yebotum esũa wɔ Bible no mu?\n11 Yebotum akenkan afotu a odzi mu a Jesus dze mae wɔ Matthew etsir 5 kesi 7 no. Jesus kyerɛɛ mbrɛ yebotum enya enyigye, mbrɛ yebotum nye afofor atsena, mbrɛ yɛmbɔ mpaa nye adwen a ɔsɛ dɛ yenya wɔ sika ho. Ɔmmfa ho dɛ, ɔdze afotu yi mae no mfrenhyia 2,000 etwa mu no, tum na mfaso wɔ do ndɛ tse dɛ mbrɛ nna ɔtse ber a ɔdze mae no ara.\n12 Bio so, wɔ Bible no mu no, Jehovah kyerɛkyerɛ hɛn ngyinadonsɛm a ɔboa hɛn ma yenya ebusua asetsena a odzi mu, yɛyɛ edwumayɛfo pa, na yɛnye afofor tsena wɔ asomdwee mu. Ɔmmfa ho nyimpa ban a yɛyɛ, bea a yɛtse anaa ɔhaw ahorow a yehyia no, Bible ngyinadonsɛm botum aboa hɛn ber nyina.—Kenkan Isaiah 48:17; hwɛ Nsɛm bi a Wɔakyerɛ Mu 3.\nIBOTUM ENYA BIBLE NKƆNHYƐ MU AHOTODO\nBible kyerɛwfo Isaiah hyɛɛ nkɔm dɛ wɔbɛsɛɛ Babylon kurow no\n13. Ebɛn asɛm na Isaiah kãa dɛ ɔbɔto Babylon kurow no?\n13 Bible nkɔnhyɛ ahorow pii aba mu dadaw. Dɛ nhwɛdo no, Isaiah hyɛɛ nkɔm dɛ wɔbɛsɛɛ Babylon kurow no. (Isaiah 13:19) Ɔkyerɛɛ ɔkwan pɔtsee a wobodua do asɛɛ kurow no. Nna esutsen nye aponkɛse na wɔdze agye kurow no ho ban. Naaso, Isaiah hyɛɛ nkɔm dɛ, esutsen no bɔwew na wɔnnkɔtotow aponkɛse no mu. Nsordaafo a wɔrobɔtow ahyɛ kurow no do no bɛfa kurow no a obiara nnye hɔn nnkɔkõ. Isaiah hyɛɛ nkɔm dɛ, ɔbarimba bi a wɔfrɛ no Cyrus na ɔbɛsɛɛ Babylon kurow no.—Kenkan Isaiah 44:27–45:2; hwɛ Nsɛm bi a Wɔakyerɛ Mu 4.\n14, 15. Ebɛn kwan do na Isaiah nkɔnhyɛ no baa mu?\n14 Wɔ mfrenhyia 200 ekyir a wɔkyerɛɛw nkɔnhyɛ no too hɔ no, nsordaafo bi baa dɛ, wɔrobɔtow ahyɛ Babylon kurow no do. Nna woana nye hɔn sahen? Dɛ mbrɛ nkɔnhyɛ no kyerɛe no, nna ɔyɛ Persia hen a wɔfrɛ no Cyrus. Nna ber asõ dɛ nkɔnhyɛ no ne fã a ɔaka no ba mu.\n15 Wɔ anafua a wɔtowee hyɛɛ kurow no do no, nna Babylonfo no ridzi afahyɛ. Wɔtsee nkã dɛ wɔwɔ ahobambɔ, osiandɛ nna wɔdze esutsen nye aban atsentsen agye kurow no ho ban. Cyrus nye no nsordaafo a nna wɔwɔ kurow no ekyir no tuu bɔnka dze daan esutsen no enyi mbrɛ ɔbɛyɛ a ɔbɔwew. Esutsen no wewee dur beebi a nna Persia nsordaafo no botum etwa. Naaso, nna nsordaafo no bɛyɛ dɛn ahɛn Babylon kurow a n’aban yɛ atsentsen yi mu? Dɛ mbrɛ nkɔnhyɛ no kyerɛe no, wɔanntotow kurow no apon no mu, ntsi nsordaafo no faa kurow no a obiara annye hɔn annkõ.\n16. (a) Ebɛn asɛm na Isaiah kãe too hɔ dɛ ewiei koraa no ɔbɔto Babylon? (b) Yesi dɛn hu dɛ Isaiah no nkɔnhyɛ no baa mu ampa?\n16 Isaiah hyɛɛ nkɔm dɛ, ewiei koraa no obiara nnkɛtsena Babylon kurow no mu bio. Dza ɔkãe nye dɛ: “Wɔrenntsena mu ara da, eso wɔrenntsena hɔ ofi ebusuasantsen kesi ebusuasantsen.” (Isaiah 13:20) Aso nkɔnhyɛ yi baa mu? Ofi Iraq ahenkurow Baghdad anaafo afamu dze kɔ beebi a nna Babylon kurow no wɔ no yɛ kilomita 80. Hɔ adan amamfõ koraa. Dze besi ndɛ mpo no, obiara nntse hɔ. Jehovah dze “ɔsɛɛ mena” apra Babylon.—Isaiah 14:22, 23. *\nBabylon amamfoyɛ no\n17. Ebɛnadze ntsi na yebotum enya ahotodo wɔ Nyankopɔn n’anohoba ahorow nyina mu?\n17 Nokwasɛm nye dɛ, Bible nkɔnhyɛ pii aba mu dadaw. Iyi kyerɛ dɛ yebotum enya ahotodo wɔ dza Bible no kã fa daakye ho no mu. Yebotum enya awerɛhyɛmu dɛ, Jehovah bɛma n’anohoba a ɔnye dɛ ɔbɛma asaase adan paradise no aba mu. (Kenkan Nkanee 23:19.) Nokwar mu no, yɛwɔ enyidado “wɔ onnyiewiei nkwa do a Nyankopɔn a onndzi ator dze bɔɔ anohoba tsetseetse no” mu.—Titus 1:2. *\nBIBLE NO BOTUM ASESÃ W’ASETSENA\n18. Ebɛn asɛm na Paul kãa faa “Nyankopɔn asɛm” ho?\n18 Yeehu dɛ buukuu biara nnyi hɔ a ɔtse dɛ Bible no. No mu nsɛm hyia, na sɛ ɔkã abɔdzenyansahu nye abakɔsɛm ho asɛm a, ɔkã no pɛpɛɛpɛr. Bio so, Bible no ma hɛn afotu a ɔyɛ papa na no mu nkɔnhyɛ pii aba mu dadaw. Naaso, Bible no tum yɛ dza ɔsen iyinom koraa. Ɔsomafo Paul kyerɛɛw dɛ: “Nyankopɔn asɛm wɔ nkwa, ahoɔdzen wɔ mu.” Dɛm asɛm yi kyerɛ dɛn?—Kenkan Hebrewfo 4:12.\n19, 20. (a) Ebɛn kwan do na Bible no botum aboa wo ma aayɛ woho mu nhwehwɛmu? (b) Ibesi dɛn akyerɛ Bible a ɔyɛ akyɛdze no ho enyisɔ?\n19 Bible no botum asesã w’asetsena. Obotum aboa wo ma eehu nyimpa ban a eyɛ ankasa. Bible no botum aboa wo ma aatse wo nsusui nye wo nkãtse a no mu dɔ paa no ase. Dɛ nhwɛdo no, ibia yɛbɛkã dɛ yɛdɔ Nyankopɔn. Naaso, sɛ yebotum ada no edzi dɛ yɛdɔ no a, ɔsɛ dɛ yɛdze dza Bible no kã no dzi dwuma.\n20 Bible no yɛ nwoma a ofi Nyankopɔn nkyɛn ampa. Ɔpɛ dɛ ekenkan, isũa na ekyerɛ ho enyigye. Kɔ do sũa Bible no fa kyerɛ dɛ w’enyi sɔ akyɛdze yi. Iyi bɛma enya Nyankopɔn no botae a ɔwɔ ma adasamba no ho ntseasee. Yebosũa dɛm botae yi ho adze pii wɔ tsir a odzi hɔ no mu.\n^ nky. 6 Nyimpa binom kã dɛ, Bible no mu nsɛm nnhyia, dɛm asɛm yi nnyɛ nokwar. Hwɛ buukuu a wɔato dzin The Bible—God’s Word or Man’s? a Jehovah Adasefo na wotsintsimii, ne tsir 7 no.\n^ nky. 16 Sɛ epɛ Bible nkɔnhyɛ ho nkyerɛkyerɛmu pii a, ibotum akenkan nwomaba a wɔato dzin A Book for All People a Jehovah Adasefo na wotsintsimii, ne nkrataafã 27-29 no.\n^ nky. 17 Babylon sɛɛ no yɛ Bible nkɔnhyɛ a enya mbamu no mu kortsee ho nhwɛdo. Ibotum akenkan nkɔnhyɛ ahorow a ɔfa Jesus Christ ho wɔ Nsɛm bi a Wɔakyerɛ Mu 5.\nNOKWASƐM 1: BIBLE NO FI NYANKOPƆN NKYƐN\n“Kyerɛwsɛm biara fi Nyame ahom mu.”—2 Timothy 3:16\nEbɛn kwan do na Bible no yɛ soronko fi nwoma fofor biara ho?\nWɔakyerɛ Bible no ase akɔ kasa bɛyɛ 2,800 mu. Woetsintsim Bible no ɔpepepem pii.\nNsɛm a Bible no kã kyerɛ hɛn no yɛ dza yennkotum enya wɔ beebi fofor biara.\n1 Thessalonicafo 2:13\nNyankopɔn nye Bible no ne Kyerɛwfo.\nNyankopɔn na ɔkyerɛɛ nyimpa kwan ma wɔkyerɛɛw no nsusui.\nNOKWASƐM 2: BIBLE NO YƐ NKƆNHYƐ NWOMA\n‘Nyankopɔn nndzi ator.’—Titus 1:2\nEbɛnadze ntsi na ibotum enya Bible no mu ahotodo?\nBible no hyɛɛ mbrɛ wɔbɛsɛɛ Babylon kurow no ho nkɔm mfe ɔhaha pii ansaana ɔreba mu.\nBible nkɔnhyɛ pii rinya mbamu ndɛ.\nYebotum enya ahotodo wɔ dza Bible no kã fa daakye ho no mu.\nNOKWASƐM 3: WƆAKYERƐW BIBLE NO MBRƐ ƆBƐYƐ A IBENYA DO MFASO\n“Emi nye Ewuradze wo Nyankopɔn a ɔkyerɛkyerɛ wo ma wo mfaso.”—Isaiah 48:17\nEbɛnadze na esũa afa Bible no ho?\nDza Bible no kã fa abɔdzenyansahu ho no yɛ nokwar.\nNna Bible akyerɛwfo no yɛ anokwafo.\nJesus ama hɛn afotu a ɔfa mbrɛ yebotum enya enyigye ho, mbrɛ yebotum nye afofor atsena ho, mbrɛ yɛmbɔ mpaa ho nye adwen a ɔsɛ dɛ yenya wɔ sika ho.\nNOKWASƐM 4: BIBLE NO BOTUM ASESÃ W’ASETSENA\n“Nyankopɔn asɛm wɔ nkwa, ahoɔdzen wɔ mu.”—Hebrewfo 4:12\nEbɛnadze na Nyankopɔn n’Asɛm botum ayɛ ama wo?\nObotum aboa wo ma eenya Nyankopɔn no botae ho ntseasee.\nObotum aboa wo ma eehu nyimpa ban a eyɛ.\nObotum aboa wo ma aatse dza Nyankopɔn hwehwɛ fi wo hɔ no ase.\nNyankopɔn pɛ dɛ ekenkan Bible no, isũa na ekyerɛ ho enyigye.\nSɛ Nyankopɔn nye Bible no kyerɛwfo dze a, ɔnodze ɔnnsɛ dɛ nwoma biara a nyimpa akyerɛw nye no dzi nsɛ da.


Nnwom 80 NA-TWI - Ɔman foforoyɛ mpaebɔ - Tie yɛn, O - Bible Gateway\nNnwom 79Nnwom 81\nNnwom 80 Nkwa Asem (NA-TWI)\n80 Tie yɛn, O Israel guanhwɛfo; tie yɛn, wo nguan sohwɛfo panyin. Wo a wote w’ahengua a esi atakraboa ntaban so no, 2 da wo ho adi kyerɛ Efraim, Benyamin ne Manase mmusuakuw no. Da w’ahoɔden adi; bra begye yɛn nkwa.


Faptele Apostolilor 25 NTLR - Asomafoɔ 25 ASCB\n1Festo bɛsii Felike ananmu sɛ amrado wɔ Kaesarea no, ne nnansa so ɔkɔɔ Yerusalem. 2Asɔfoɔ mpanin ne Yudafoɔ mpanin no de nsɛm a wɔwɔ tia Paulo no bɛtoo nʼanim. 3Esiane sɛ na wɔabɔ Paulo ho pɔ sɛ wɔbɛtɛ no ɛkwan so akum no enti, wɔsrɛɛ no sɛ wɔmma wɔmfa no mmra Yerusalem. 4Nanso, Festo buaa wɔn sɛ, ɛsiane sɛ Paulo da afiase wɔ Kaesarea na ɛrenkyɛre biara ɔno ankasa bɛkɔ hɔ enti, 5wɔn a wɔdi asɛm no anim no ne no nkɔ nkɔdi asɛm no wɔ hɔ.\n6Festo dii bɛyɛ nnawɔtwe anaa dadu ansa na ɔresane aba Kaesarea. Ɔbɛduruu adekyeeɛ no, ɔtenaa adwa mu dii Paulo asɛm. 7Ɛberɛ a Paulo bɛduruu asɛnniiɛ hɔ no, Yudafoɔ a wɔfiri Yerusalem no twaa ne ho hyiaeɛ firii aseɛ kekaa nsɛm a ɛnyɛ nokorɛ too ne so.\n8Paulo yii ne ho ano sɛ, “Menni biribiara ho fɔ, ɛfiri sɛ, menkasa ntiaa Yudafoɔ mmara; menguu asɔredan ho fi, ɛnna menkasa ntiaa Roma aban nso.”\n9Esiane sɛ na Festo pɛ sɛ ɔsɔ Yudafoɔ no ani enti, ɔbisaa Paulo sɛ, “Wopɛ sɛ mede wo kɔ Yerusalem kɔdi wʼasɛm wɔ hɔ anaa?”\n10Paulo buaa sɛ, “Esiane sɛ Ɔhempɔn Kaesare asɛnniiɛ na megyina enti, ɛha ara na ɛsɛ sɛ wɔdi mʼasɛm, bu me atɛn, ɛfiri sɛ menyɛɛ Yudafoɔ bɔne biara sɛdeɛ wo ara wonim no. 11Sɛ mabu mmara so anaa mayɛ biribiara a ɛno enti ɛsɛ sɛ wɔbu me kumfɔ a, mensuro. Nanso, sɛ nsɛm a saa Yudafoɔ yi ka tia me no nyɛ nokorɛ a, obiara rentumi mfa me mma wɔn. Medwane metoa Ɔhempɔn Kaesare.”\n12Festo ne ne mpanimfoɔ tuu agyina wieeɛ no, ɔka kyerɛɛ Paulo sɛ, “Esiane sɛ woadwane atoa Ɔhempɔn Kaesare no enti, yɛde wo bɛkɔ nʼanim.”\nPaulo Ho Nkɔmmɔdie\n13Nna bi akyi no, Ɔhene Agripa ne Berenike baa Kaesarea bɛmaa Festo akwaaba. 14Wɔwɔ hɔ no, Festo ne Ɔhene Agripa dii Paulo asɛm no ho nkɔmmɔ. Festo ka kyerɛɛ ɔhene no sɛ, “Ɔbarima bi wɔ ha a Felike gyaa no odeduani; 15na mekɔɔ Yerusalem no, Yudafoɔ asɔfoɔ mpanimfoɔ ne mpanin kaa nsɛm bi tiaa no sɛ mennyina so mmu no kumfɔ.\n16“Nanso, meka kyerɛɛ wɔn sɛ, Roma mmara mma ho kwan sɛ wɔbu obi fɔ ɛberɛ a wɔnnii nʼasɛm; wɔma no ho kwan na ɔyi ne ho ano wɔ asɛm a wɔka tia no no ho. 17Wɔbaeɛ no mansɛe berɛ koraa na adeɛ kyeeɛ no, mehyɛɛ sɛ wɔmfa no mmra na menni nʼasɛm. 18Nanso, wɔanka nsɛm a mesusuiɛ no mu biara anto ne so. 19Nsɛm a wɔkaeɛ no fa wɔn nyamesom ne ɔbarima bi a wɔfrɛ no Yesu a ɔwuiɛ nanso Paulo ka sɛ ɔte ase no ho. 20Esiane sɛ na asɛm no kyere mʼadwene no enti, mebisaa Paulo sɛ ɔpɛ sɛ mekɔdi nʼasɛm wɔ Yerusalem anaa? 21Nanso, Paulo dwane toaa Ɔhempɔn Kaesare. Enti mesane maa wɔde no kɔtoo afiase kɔsi ɛberɛ a metumi de no akɔ Ɔhempɔn Kaesare anim.”\n22Ɔhene Agripa ka kyerɛɛ Festo sɛ, “Mepɛ sɛ mʼankasa metie nʼano asɛm.”\nFesto ka kyerɛɛ no sɛ, “Ɔkyena mede no bɛba na woatie nʼano asɛm.”\n23Adeɛ kyeeɛ no, Ɔhene Agripa ne Berenike de ahyehyɛ ne ahokeka de asraafoɔ mpanimfoɔ ne kuro no mu mpanin kaa ne ho kɔɔ asɛnniiɛ hɔ. Festo hyɛ maa wɔde Paulo baa asɛnniiɛ hɔ. 24Festo kaa sɛ, “Ɔhene Agripa ne mo a moahyia ha nyinaa, saa ɔbarima yi na Yudafoɔ a wɔwɔ ha ne Yerusalem no aka nsɛm atia no, de no abrɛ me sɛ memmu no kumfɔ no, 25nanso mannya asɛm biara annyina so a mede bɛbu no kumfɔ. Esiane sɛ ɔno ankasa dwane toaa Ɔhempɔn Kaesare no enti, mayɛ mʼadwene sɛ mede no bɛkɔ nʼanim. 26Esiane sɛ menni asɛm pɔtee bi a mɛtwerɛ akɔma Ɔhempɔn Kaesare enti, na mede no aba wo Ɔhene Agripa anim sɛ, sɛ wowie wo nhwehwɛmu a, manya biribi agyina so matwerɛ ne ho asɛm. 27Mennye nni sɛ nteaseɛ wom sɛ mede odeduani bɛkɔ nʼanim a mentwerɛɛ biribi pɔtee bi a ɛtia no!”\nASCB : Asomafoɔ 25


ዕዝራ 4 NASV – Ɛsra 4 ASCB | Biblica\nዕዝራ 4 NASV – Ɛsra 4 ASCB\nAtamfoɔ Sɔre Tia Asɔredan No Nsiesie\n1Yuda ne Benyamin4.1 Na Benyaminfoɔ yɛ Samariafoɔ. atamfoɔ no tee sɛ wɔn a wɔatwa wɔn asuo no resiesie Awurade, Israel Onyankopɔn, asɔredan no. 2Enti, wɔkɔɔ Serubabel ne ntuanofoɔ no a aka no nkyɛn, na wɔkaa sɛ, “Momma yɛne mo nsi, ɛfiri sɛ, yɛsom mo Onyankopɔn sɛdeɛ mosom no no. Ɛfiri ɛberɛ a Asiriahene Esarhadon de yɛn baa ha yi, yɛabɔ afɔdeɛ ama no.”\n3Na Serubabel, Yesua ne Israel ntuanofoɔ bi buaa sɛ, “Monni kyɛfa wɔ saa dwuma yi die mu, ɛfiri sɛ, yɛne mo nni hwee yɛ. Yɛn nko ara na yɛbɛsi Awurade, Israel Onyankopɔn asɔredan no sɛdeɛ Persiahene Kores ahyɛ yɛn no.”\n4Na ɔmanfoɔ no pɛɛ sɛ wɔbu Yudafoɔ no aba mu na wɔhunahunaa wɔn adwuma no yɛ ho. 5Wɔhyɛɛ ananmusifoɔ bi afonom sɛ wɔntia wɔn na wɔnsɛe wɔn botaeɛ. Yei kɔɔ so wɔ Persiahene Kores ahennie nyinaa mu, kɔsii ɛberɛ a Persiahene Dario bɛdii ahennwa no.\n6Ɛberɛ a Ahasweros dii adeɛ mfeɛ kakra bi akyi no, Yudafoɔ atamfoɔ twerɛɛ no krataa, bɔɔ kwaadu tiaa Yuda ne Yerusalem.\n7Na ɛno akyi no mpo, Persiahene Artasasta berɛ so no, Yuda atamfoɔ a Bislam, Mitredat ne Tabeel di animu, twerɛɛ krataa wɔ Arameike kasa mu kɔmaa Artasasta, na wɔkyerɛɛ aseɛ kyerɛɛ ɔhene no.\n8Amrado Rehum ne Simsai a ɔyɛ asɛnniiɛ twerɛfoɔ twerɛɛ krataa kɔkyerɛɛ ɔhene Artasasta sɛdeɛ ɔman Yerusalem mu teɛ.\n9Wɔkyeaa ɔhene no, ma ɛkɔtoo wɔn adɔmfoɔ, atemmufoɔ ne ɔman no mu ntuanofoɔ, Tarpela ɔmanfoɔ, Persiafoɔ, Babiloniafoɔ ne Elamfoɔ. 10Wɔsane kyeaa nnipa a aka no a ɔkɛseɛ ne otitire Asurbanipa atwa wɔn asuo, de wɔn akɔgu Samaria ne nsase a atwa hɔ ahyia wɔ asuo Eufrate atɔeɛ fam no so no.\n11Yei yɛ krataa no nsɛso a wɔde kɔmaa no:\nƐfiri wʼasomfoɔ nokwafoɔ a wɔwɔ asuo Eufrate atɔeɛ fam no nkyɛn de kɔma Artasasta:\n12Yɛsrɛ wo, yɛrebɔ wo amaneɛ sɛ, Yudafoɔ a wɔfiri Babilonia baa Yerusalem ha no resiesie adɔnyɛfoɔ ne abɔnefoɔ kuro no. Wɔato afasuo no fapem dada, na ɛrenkyɛre na wɔawie.\n13Na yɛpɛ sɛ wote sɛ, sɛ wɔsiesie kuro yi ne nʼafasuo no wie a, ɛremmoa wo koraa, ɛfiri sɛ, Yudafoɔ no rentua wɔn toɔ ne adwadeɛ biara mma wo. 14Esiane sɛ yɛyɛ wʼasomfoɔ nokwafoɔ enti, yɛmpɛ sɛ wʼanim bɛgu ase wɔ saa kwan yi so, enti na yɛrebɔ wo saa amaneɛ yi. 15Yɛpɛ sɛ wohwehwɛ wʼagyanom nkrataa mu, hunu sɛdeɛ saa kuro yi yɛɛ adɔnyɛ kuro tete no. Nokorɛ nie, wɔsɛee no, ɛsiane abakɔsɛm tenten a ɛda hɔ sɛ wɔsɔre tiaa ahemfo ne aman a wɔpɛɛ sɛ wɔdi wɔn so no enti. 16Yɛpae mu ka sɛ, sɛ wɔsiesie kuro yi na wɔwie nʼafasuo no a, wobɛhwere asuo Eufrate atɔeɛ fam asase no.\n17Artasasta mmuaeɛ nie:\nMede krataa yi kɔma amrado Rehum, asɛnniiɛ twerɛfoɔ Simsai ne wɔn mfɛfoɔ a wɔte Samaria ne wɔn a wɔwɔ asuo Eufrate atɔeɛ fam nyinaa.\n18Mekyea mo nyinaa. Krataa a motwerɛeɛ no, wɔakyerɛ aseɛ, akenkan akyerɛ me. 19Mahyɛ sɛ, wɔnkɔyɛ nkrataa mu mpɛnsɛmpɛnsɛmu, na mahunu sɛ, ampa ara, mmerɛ bi a atwam no, na Yerusalem yɛ adɔnyɛman a ɛtiaa ahemfo bebree. Nokorɛm, sɛ wɔsɔre tia tumi, na ɔmantuguo yɛ adeɛ a wɔyɛ daa wɔ hɔ. 20Ahemfo atumfoɔ a adi adeɛ Yerusalem ne asuo Eufrate atɔeɛ fam nyinaa agye toɔ ne adwadeɛ bebree. 21Ɛno enti, hyɛ na saa nnipa yi nnyae wɔn adwuma. Ɛnsɛ sɛ wɔsiesie kuro no, gye sɛ mema ho kwan. 22Monntwentwɛn so koraa, ɛfiri sɛ, ɛnsɛ sɛ yɛma asɛm no gye nsam.\n23Ɛberɛ a wɔkenkan saa krataa a ɛfiri ɔhene Artasasta nkyɛn kyerɛɛ Rehum, Simsai ne wɔn mfɛfoɔ no, wɔyɛɛ ntɛm kɔɔ Yerusalem kɔhyɛɛ Yudafoɔ, ma wɔgyaee dansie no.\n24Wɔgyaee Onyankopɔn asɔredan a ɛwɔ Yerusalem no ho adwumayɛ, wɔ deɛ aduru hɔ ara, kɔsii Persiahene Dario ahennie mfeɛ a ɛtɔ so mmienu so.\nASCB : Ɛsra 4


1 Ahene 17 | Intanɛt So Bible| Wiase Foforɔ Nkyerɛaseɛ\n1 Ahene 17:1-24\n17 Ɛnna Tisbini Elia+ a ofi Gileadfo+ mu bɛka kyerɛɛ Ahab sɛ: “Sɛ́ Yehowa, Israel Nyankopɔn a migyina n’anim+ no te ase+ yi, obosu anaa osu rentɔ+ mfe yi mu gye sɛ makasa!”+ 2 Na Yehowa asɛm+ baa ne nkyɛn sɛ: 3 “Fi ha kɔ, na fa w’ani kyerɛ apuei fam kohintaw+ Kerit subon a ɛwɔ Yordan apuei no ho. 4 Subon no mu nsu na nom,+ na mɛhyɛ ma nkwaakwaadabi+ abrɛ wo aduan wɔ hɔ.”+ 5 Ntɛm ara na ɔkɔyɛɛ nea Yehowa kae+ no, enti ɔkɔtenaa Kerit subon a ɛwɔ Yordan apuei no ho. 6 Ná daa nkwaakwaadabi brɛ no aduan ne nam anɔpa, na anwummere nso wɔbrɛ no aduan ne nam, na subon no mu nsu na ɔnomee.+ 7 Nanso nna bi akyi no, subon no mu nsu yowee,+ efisɛ na osu ntɔ asase no so. 8 Ɛnna Yehowa asɛm baa ne nkyɛn sɛ:+ 9 “Sɔre kɔ Sarefat+ a ɛwɔ Sidonfo asase so na kɔtena hɔ. Hwɛ! mɛma ɔbea bi a ɔyɛ okunafo ama wo aduan wɔ hɔ.” 10 Ɛnna ɔsɔre kɔɔ Sarefat, na bere a oduu kurow no pon ano no, hwɛ! ɔbea kunafo bi a ɔrepɛ nnyina ni. Enti ɔfrɛɛ ɔbea no ka kyerɛɛ no sɛ: “Mesrɛ wo, fa nsu kakra gu ade mu ma me, na mennom.”+ 11 Bere a ɔbea no siim sɛ ɔrekɔfa aba no, ɔfrɛɛ no bio ka kyerɛɛ no sɛ: “Mesrɛ wo, ɛyɛ a fa paanoo kakra+ hyɛ wo nsam brɛ me.” 12 Ɛnna ɔbea no kae sɛ: “Sɛ́ Yehowa, wo Nyankopɔn no te ase yi,+ minni paanoo+ biara; esiam nsa mã+ pɛ na aka wɔ kuku mu ne ngo kakraa+ bi a ɛwɔ ahina mu, na merepɛ nnyina kakra akɔyɛ biribi ama me ne me ba adi, na yɛawu.”+ 13 Ɛnna Elia ka kyerɛɛ no sɛ: “Nsuro.+ Wo de, kɔyɛ nea woaka no. Mmom di kan fa nea ɛwɔ hɔ no bi yɛ paanoo ketewaa bi brɛ me ansa+ na woayɛ bi ama wo ne wo ba no. 14 Na asɛm a Yehowa, Israel Nyankopɔn aka ni, ‘Esiam a ɛwɔ kuku mu no rensã, na ngo a ɛwɔ ahina mu no nso rensã kosi da a Yehowa bɛma osu atɔ agu asase no so.’”+ 15 Enti ɔkɔyɛe sɛnea Elia kae no; na ɔbea no nyaa aduan dii nna pii, ɔne ne fiefo ne odiyifo no.+ 16 Kuku no mu esiam no ansa, na ahina no mu ngo no nso ansa,+ sɛnea Yehowa nam Elia so kae no. 17 Na ɛbae sɛ nsɛm yi akyi no, ɔbea no, kyerɛ sɛ, ofiewura no, babarima yaree, na yare no mu yɛɛ den kosii sɛ afei de na ahome biara nni ne mu bio.+ 18 Ɛnna ɔbea no ka kyerɛɛ Elia sɛ: “O nokware Nyankopɔn nipa, dɛn na me ne wo wɔ yɛ?+ Woaba ha sɛ worebɛkae me me bɔne+ na woakum me ba.” 19 Ɛnna ɔka kyerɛɛ ɔbea no sɛ: “Fa wo ba no ma me.” Na ogyee no fii ne kokom de no kɔɔ atifi dan+ a ɔte mu no mu, na ɔde no too ne mpa so.+ 20 Ɛnna ɔteɛɛm frɛɛ Yehowa sɛ: “O Yehowa, me Nyankopɔn,+ okunafo a mabɛsoɛ no yi, woreyɛ ɔno nso bɔne akum ne ba?” 21 Ɛnna obutuw abofra no so+ mprɛnsa, na ɔteɛɛm frɛɛ Yehowa sɛ: “O Yehowa, me Nyankopɔn, mesrɛ wo, ma abofra yi kra+ nsan mmra ne mu.” 22 Na Yehowa tiee Elia nne,+ enti abofra no kra san baa ne mu, na ɔbaa nkwa mu.+ 23 Ɛnna Elia faa abofra no fii atifi dan no mu baa fie no mu, na ɔde no brɛɛ ne maame; afei Elia kae sɛ: “Hwɛ, wo ba no te ase.”+ 24 Ɛnna ɔbea no ka kyerɛɛ Elia sɛ: “Afei na mahu sɛ woyɛ Onyankopɔn nipa+ ampa, na Yehowa asɛm a ɛwɔ w’anom no yɛ nokware.”+\n1 Ahene 17


Ɔkokodurufo Yonatan Dii N’adamfo Dawid Nokware | Nea Mmofra Betumi Asua Afi Bible Mu\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Betsimisaraka (Southern) Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Croatian Cuban Sign Language Czech Dangme Danish Dayak Ngaju Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indian Sign Language Indonesian Irish Isoko Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Sign Language Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexican Sign Language Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Romany (Serbia) Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tahitian Taiwanese Sign Language Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nYonatan Wɔ Akokoduru na Ɔyɛ Ɔnokwafo\nƆhene Saul ba panyin ne Yonatan. Ná onim sɛnea wodi ako, na na ɔwɔ akokoduru paa. Dawid kaa sɛ, Yonatan ho yɛ hare sen ɔkɔre, na ne ho yɛ den sen gyata. Da bi, Yonatan huu Filistifo asogyafo 20 wɔ bepɔw bi so. Ɔka kyerɛɛ ne somfo a okura n’akode no sɛ: ‘Sɛ Yehowa ma yɛn sɛnkyerɛnne bi nko ara a, yɛne wɔn bɛko. Sɛ Filistifo no ka sɛ yɛmmra a, ɛbɛma yɛahu sɛ ɛsɛ sɛ yɛkɔ wɔn so.’ Filistifo no teɛɛm sɛ: ‘Mommra ma yɛnko!’ Enti mmarima mmienu no foroo bepɔw no, na wokodii asogyafo no so nkonim.\nEsiane sɛ na Saul ba panyin ne Yonatan nti, sɛ Saul wu a, na Yonatan na obedi n’ade. Nanso na Yonatan nim sɛ Yehowa apaw Dawid sɛ Israel hene a odi hɔ. Ne nyinaa akyi, Yonatan ani ammere Dawid. Yonatan ne Dawid faa adamfo denneennen. Wɔn mmienu nyinaa hyɛɛ wɔn ho bɔ sɛ obiara bɛbɔ ne yɔnko ho ban na wɔaboa wɔn ho wɔn ho. Yonatan de n’atade nguguso, ne nkrante, n’agyan, ne n’abɔso anaa ne bɛlt maa Dawid de kyerɛɛ sɛ ampa wɔyɛ nnamfo.\nBere a Saul nti Dawid reguan no, Yonatan kɔɔ Dawid nkyɛn kɔka kyerɛɛ no sɛ: ‘Ma wo bo nyɛ duru na nya akokoduru. Yehowa ayi wo sɛ wobɛyɛ Israel so hene. Me papa koraa nim saa.’ Wowɔ adamfo pa te sɛ Yonatan a, anka wompɛ?\nYonatan de ne nkwa too ne nsam boaa n’adamfo Dawid mpɛn pii. Ná onim sɛ Ɔhene Saul pɛ sɛ okum Dawid, enti ɔka kyerɛɛ ne papa Saul sɛ: ‘Wukum Dawid a, woayɛ bɔne. Ɔnyɛɛ bɔne biara.’ Saul bo fuw Yonatan paa. Mfe bi akyi no, Saul ne Yonatan kɔɔ ɔko, na wowui.\nYonatan wui akyi no, Dawid hwehwɛɛ Yonatan ba Mefiboset. Bere a Dawid huu Mefiboset no, ɔka kyerɛɛ no sɛ: ‘Ná wo papa yɛ m’adamfo paa, enti wo nkwa nna nyinaa mɛhwɛ wo. Wobɛtena m’ahemfie na wubedidi me pon so.’ Dawid werɛ amfi n’adamfo Yonatan da.\n“Monnodɔ mo ho sɛnea medɔ mo no. Obiara nni ɔdɔ a ɛsen eyi, sɛ obi de ne kra bɛto hɔ ama ne nnamfo.”—Yohane 15:12, 13\nNsɛmmisa: Dɛn na Yonatan yɛ de kyerɛɛ sɛ ɔwɔ akokoduru? Dɛn na Yonatan yɛ de kyerɛɛ sɛ ɔyɛ ɔnokwafo anaa adamfo pa?\nDawid Ho Bible Krataa\nEbia woate Dawid ne Goliat ho asɛm da. Nanso, nneɛma foforo pii wɔ hɔ a Dawid yɛe.


Noa ne Nyankopɔn Nantewee | Suasua Wɔn Gyidi\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Kwangali Latvian Lingala Lithuanian Luo Malagasy Myanmar Ngabere Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Tzotzil Ukrainian Vietnamese Wayuunaiki Xhosa Yoruba Zulu\nNOA maa ne mu so twee ne mu kakra, efisɛ na wayɛ adwuma abrɛ. Fa w’adwene bu sɛ Noa te taaboo kɛse bi so regye n’ahome; ɔma n’ani so hwɛ adaka kɛse a wɔreyɛ ho adwuma no. Ná amane agye hɔ nyinaa, na nnade a wɔde reyɛ adwuma no nso, ɔte ne dede. Baabi a na Noa te no, na ohu sɛ ne mmabarima no ani abere de nnua rebobɔ adaka kɛse no. Noa ne ne mmabarima ne ne nsenom ne ɔno ankasa ne yere de mfe pii ayɛ adaka yi ho adwuma. Wɔayɛ adaka no ho adwuma pii, nanso nea aka na ɛdɔɔso.\nMpɔtam hɔfo buu Noa ne n’abusuafo nyinaa sɛ wɔyɛ nkwaseafo. Wogu so reyɛ adaka no ho adwuma nyinaa, na nkurɔfo no reserew wɔn, efisɛ na wɔntee bi da sɛ nsu rebɛtɔ ayiri afa asase nyinaa so. Ɔsɛe a Noa kaa ho asɛm kyerɛɛ wɔn no, ɛyɛɛ wɔn sɛ anansesɛm! Ná wonhu nea enti a ɛsɛ sɛ obi ne n’abusuafo nyinaa sɛe wɔn bere yɛ saa nkwaseadwuma no. Nanso Noa Nyankopɔn Yehowa de, na ommu adwuma no saa.\nOnyankopɔn Asɛm ka sɛ: “Noa ne nokware Nyankopɔn nantewee.” (Genesis 6:9) Saa asɛm no kyerɛ dɛn? Ɛnkyerɛ sɛ Onyankopɔn baa asase so anaa Noa kɔɔ soro. Mmom no, Noa tiee ne Nyankopɔn biribiara mu, na na ɔdɔ no paa ma enti ɛkɔyɛɛ sɛ nea ɔne Yehowa nam sɛ nnamfo. Mfe mpempem akyi no, Bible kaa Noa ho asɛm sɛ: ‘Wɔnam ne gyidi so buu wiase no fɔ.’ (Hebrifo 11:7) Ɛyɛɛ dɛn na Noa buu wiase no fɔ? Dɛn na yebetumi asua afi ne gyidi no mu?\nWiase a wɔwoo Noa baa mu no, na nneɛma sɛe ara na ɛresɛe. Ne nana Henok a ɔno nso ne Onyankopɔn nantewee no bere so no, na bɔne abu so saa ara. Enti Henok hyɛɛ nkɔm sɛ abɔnefo a wɔwɔ wiase no, atemmuda bi bɛba wɔn so. Eduu Noa bere so no, na asɛm no asɛe koraa. Yehowa ani so mpo no, na asase asɛe, efisɛ na amumɔyɛsɛm ahyɛ so ma. (Genesis 5:22; 6:11; Yuda 14, 15) Dɛn na esii a ɛmaa bɔne dɔɔso pii saa no?\nAwerɛhosɛm kɛse bi sii Onyankopɔn abɔfo a wɔne no wɔ soro no mu. Ná wɔn mu biako atew atua atia Yehowa ma enti wabɛyɛ Satan Ɔbonsam, efisɛ na wasɛe Onyankopɔn din asan adaadaa Adam ne Hawa ama wɔakɔyɛ bɔne. Noa bere so no, abɔfo bi nso tew atua tiaa Yehowa tumidi a asɛm nni ho no. Wogyaw dibea a na Onyankopɔn de ama wɔn wɔ soro no, na wɔbaa asase so bɛdanee nnipa waree mmea ahoɔfɛfo. Saa abɔfo atuatewfo no, na wɔyɛ ahomaso ne pɛsɛmenkominya, enti wɔsɛee nnipa adwene.—Genesis 3:1-5; 6:1, 2; Yuda 6, 7.\nBio nso, mma a abɔfo ne nnipa woe no bɛyɛɛ mma a wɔsoso woware na wɔn ho yɛ den boro so. Bible frɛ wɔn Nefilimfo, na edin no kyerɛ wɔn a wɔma nnipa hwe ase. Nefilimfo asisifo yi maa atirimɔdensɛm hyɛɛ asase so ma. Enti ɛnyɛ nwonwa sɛ Ɔbɔadeɛ no kae sɛ “onipa de abɔnefosɛm ahyɛ asase so mã, na ne komam nsusuwii nyinaa yɛ bɔne bere nyinaa.” Yehowa kae sɛ ebedi mfe 120 no, na wasɛe saa amumɔyɛ wiase no.—Genesis 6:3-5.\nNá ehia sɛ Noa ne ne yere bɔ mmɔden bɔ wɔn mma ho ban fi subammɔne a na ɛrekɔ so no ho\nYebetumi aka sɛ na abatete renyɛ mmerɛw wɔ saa wiase no mu. Nanso Noa tumi tetee ne mma no. Onyaa yere pa. Noa dii mfe 500 no, ne yere no woo mmabarima baasa maa no; wɔn din ne Sem, Ham ne Yafet. * Ná ehia sɛ Noa ne ne yere nyinaa bɔ mmɔden bɔ wɔn mma no ho ban fi subammɔne a na ɛrekɔ so no ho. Ná Nefilimfo no yɛ “abran” a “wɔwɔ din,” na mmarimaa nso de, sɛ wohu obi a ɔte saa a, etumi yɛ wɔn nwonwa ma wɔkɔhwɛ no. Ná biribiara nni hɔ a Noa ne ne yere betumi ayɛ na mmofra no ante nneɛma a abran no reyɛ no ho asɛm. Nanso ade a na wobetumi ayɛ ne sɛ wɔbɛkyerɛkyerɛ wɔn nokwasɛm a ɛfa Yehowa Nyankopɔn ho, ama wɔahu sɛ okyi amumɔyɛsɛm. Ná ebehia sɛ wɔboa wɔn mmabarima no ma wohu sɛ awudisɛm ne atuatew a ɛrekɔ so wɔ wiase no hyɛ Yehowa awerɛhow.—Genesis 6:6.\nAwofo a wɔwɔ hɔ nnɛ no, wɔbɛte Noa ne ne yere ase paa. Wiase a yɛte mu nnɛ yi nso, awudisɛm ne atuatew ahyɛ mu ma. Nneɛma a mmofra de gyigye wɔn ani mpo, ebi aba mu. Awofo a wodwen wɔn mma ho kyerɛkyerɛ wɔn mma asomdwoe Nyankopɔn Yehowa no ho ade sɛnea ɛbɛyɛ a wɔrenyɛ nneɛma bɔne no bi; wɔma wohu sɛ Onyankopɔn bɛma awudisɛm nyinaa to atwa. (Dwom 11:5; 37:10, 11) Ebetumi ayɛ yiye! Noa ne ne yere tumi yɛe. Wɔn mmabarima no nyin bɛyɛɛ mpanyin pa, na wɔwarewaree mmea a na wɔn nso ani gye ho sɛ wɔbɛyɛ nokware Nyankopɔn Yehowa apɛde.\nDa koro pɛ na Noa asetena sesae koraa. Yehowa ne ne somfo a ɔdɔ no yi kasae, na ɔkaa sɛnea ɔrebɛsɛe saa wiase no kyerɛɛ no. Onyankopɔn ka kyerɛɛ Noa sɛ: “Fa gofer dua yɛ adaka.”—Genesis 6:14.\nAdaka no, na ɛnyɛ po so hyɛn sɛnea ebinom adwene yɛ wɔn no. Ná biribiara nni ho a ɛkyerɛ sɛ ɛyɛ po so hyɛn. Ná ɛyɛ adaka kɛkɛ. Yehowa kyerɛɛ Noa sɛnea adaka no tenten ne ne kɛse bɛyɛ ne adaka no ho biribiara, na ɔkyerɛɛ no sɛ ɔmfa amane ntetare emu ne ho. Ɔkyerɛɛ Noa nea enti a ɔpɛ sɛ ɔyɛ no saa. Ɔkae sɛ: “Mɛma nsu ayiri afa asase so . . . Biribiara a ɛwɔ asase so bɛsɛe.” Nanso Yehowa de akwankyerɛ a edi so yi maa Noa: “Wobɛkɔ adaka no mu, wo ne wo mma ne wo yere ne wo mma yerenom.” Ná ɛsɛ sɛ Noa de mmoa ahorow ahorow biara bi kɔ adaka no mu. Sɛ Nsuyiri no ba a, wɔn a wɔbɛkɔ adaka no mu nko ara na wobenya nkwa!—Genesis 6:17-20.\nNá adwuma kɛse da hɔ ma Noa. Ná adaka no renyɛ adaka ketewa koraa; ne ntwemu bɛyɛ mita 133, ne tɛtrɛtɛ bɛyɛ mita 22, na ne tenten nso bɛyɛ mita 13. Sɛ yɛde po so hyɛn kɛse paa a wɔde nnua ayɛ no nnɛ no toto adaka no ho a, adaka no bɛso asen no bam. Noa twetwee ne ho kae sɛ adwuma no yɛ den nti ontumi nyɛ, anaasɛ obuu n’ani guu ɛho akwankyerɛ no so yɛɛ nea ɔpɛ? Bible ma mmuae sɛ: “Noa yɛɛ nea Onyankopɔn hyɛɛ no nyinaa. Saa pɛpɛɛpɛ na ɔyɛe.”—Genesis 6:22.\nAdwuma no kyɛe; edii bɛyɛ mfe 40 anaa 50. Ná ɛsɛ sɛ obu nnua na ɔtwe, ɔpaapae na osen ntaaboo keka si anim. Ná wɔbɛyɛ adaka no abansoro a ɛtoa so abiɛsa a adan bebree hyehyem. Afei nso na wɔbɛyɛ pon wɔ nkyɛnmu. Ɛbɛyɛ sɛ wɔyeyɛɛ mpomma wɔ adaka no soro; na wɔbɔɔ so sɛnea ɛbɛyɛ a sɛ nsu gu so a ebesian agu fam.—Genesis 6:14-16.\nBere a mfe bi twaam a adaka no reyɛ adaka no, ɛbɛyɛ sɛ Noa ani gyei paa sɛ n’abusuafo reboa no. Wɔyɛɛ adwuma foforo bi nso a na ɛbɛyɛ den koraa akyɛn adaka no. Bible ka kyerɛ yɛn sɛ na Noa yɛ “trenee sɛnkafo.” (2 Petro 2:5) Enti ne bere sofo amumɔyɛfo a wonsuro Onyankopɔn no, ɔde akokoduru bɔɔ wɔn kɔkɔ sɛ ɔsɛe bi reba wɔn so. Wotiee asɛm no anaa? Akyiri yi Yesu Kristo kaa saa bere no ho asɛm sɛ nkurɔfo no ‘anhu.’ Ɔkae sɛ abrabɔ mu nneɛma te sɛ adidi ne ɔnom ne aware gyee wɔn adwene nyinaa ma enti wɔantie Noa. (Mateo 24:37-39) Ebetumi aba sɛ nnipa bebree dii ɔne n’abusuafo ho fɛw, na ɛbɛyɛ sɛ ebinom mpo hunahunaa no na wopoopoo wɔn ani kyerɛɛ no.\nNneɛma a ɛkɔɔ so a ɛkyerɛ sɛ Onyankopɔn rehyira Noa no nyinaa akyi no, nkurɔfo dii ne ho fɛw na wɔantie n’asɛm no\nNe nyinaa mu no, Noa ne n’abusuafo ampa abaw. Adaka a na wɔreyɛ no ne wɔn adwuma titiriw a na esi wɔn ani so, na ɛwom sɛ nnipa a na wɔwɔ wiase saa bere no faa no sɛ ɛyɛ biribi a mfaso nni so ne nkwaseadwuma de, nanso wɔannyae adwuma no. Enti gyidi a Noa ne n’abusuafo nyae no, Kristofo mmusua a wɔwɔ hɔ nnɛ betumi asua biribi afi mu paa. Sɛnea Bible kyerɛ no, yɛn nso yɛte wiase nhyehyɛe yi “nna a edi akyiri mu.” (2 Timoteo 3:1) Yesu kae sɛ yɛn mmere yi bɛyɛ te sɛ bere a Noa yɛɛ adaka no. Sɛ Kristofo reka Onyankopɔn Ahenni ho asɛm no na sɛ wiase no antie anaa wodi ho fɛw anaasɛ wɔtaa wɔn a, ɛsɛ sɛ wɔkae Noa. Ɛnyɛ nnɛ na saa ɔhaw no fii ase.\nMfe pii twaam, na nkakrankakra wowiee adaka no kama. Noa reyɛ adi mfe 600 no, ne ho nnipa bi wuwui. Ne papa Lamek wui. * Mfe anum akyi no, Lamek papa, kyerɛ sɛ Noa nanabarima Metusala nso wui bere a na wadi mfe 969; ɔno ne obi a onyinii paa a ne ho asɛm wɔ Bible mu. (Genesis 5:27) Metusala ne Lamek nyinaa bɛtoo onipa a odi kan Adam.\nSaa afe no ara, tete agya Noa nyaa nkra foforo fii Yehowa Nyankopɔn hɔ sɛ: “Wo ne wo fiefo nyinaa nkɔ adaka no mu.” Onyankopɔn ka kyerɛɛ Noa saa bere no nso sɛ ɔmfa mmoa ahorow nyinaa bi nkɔ adaka no mu; ɔkae sɛ ɔmfa mmoa a wɔn ho tew a obetumi de wɔn abɔ afɔre no ason ason, na ɔmfa wɔn a aka no abien abien.—Genesis 7:1-3.\nSaa bere no de, na ɛnyɛ agoru. Ɔde mmoa akɛse ne nketewa ahorow ahorow bebree kɔɔ adaka no mu. Mmoa a wɔnantew wɔn nan so, ntuboa, wɔn a wɔwea, wɔn a wɔtwe wɔn ho ase, wɔn nyinaa kɔɔ mu bi. Hwɛ sɛ akwakoraa Noa refrɛfrɛ mmoa yi; aboa biara ne sɛnea ɔfrɛɛ no, ebi wɔ hɔ a ɔde hwirema; ɔfaa kwan biara so maa mmoa yi nyinaa kɔɔ adaka no mu. Bible ka sɛ: ‘Wɔkɔɔ adaka no mu kaa Noa ho.’—Genesis 7:9.\nEbinom begye akyinnye aka sɛ: ‘Ɛbɛyɛ dɛn na biribi saa atumi ayɛ yiye? Ɛbɛyɛ dɛn na saa mmoa no nyinaa atumi atena faako asomdwoe mu?’ Nanso wo de hwɛ o, amansan nyinaa Bɔfo no, wunnye nni sɛ obetumi ama mmoa a ɔno ara bɔɔ wɔn no abrɛ wɔn ho ase na wadwudwo wɔn sɛnea ɛsɛ? Kae, Yehowa ne Onyankopɔn a ɔpaee Po Kɔkɔɔ no mu na ɔmaa owia gyinae no. Onyankopɔn a ɔyɛɛ eyinom nyinaa no, enti ɔrentumi nyɛ Noa ho nsɛm a ɛwɔ Bible mu no nyinaa anaa? Obetumi ayɛ ama aboro so, na ɔyɛe nso!\nƐwom, anka Onyankopɔn betumi afa ɔkwan foforo bi so akora mmoa no so. Nanso ɔfaa kwan bi so a ɛkae yɛn sɛ ɔwɔ nnipa mu ahotoso sɛ nneɛma a ɛte ase wɔ asase nyinaa so no, wobetumi ahwɛ wɔn so. (Genesis 1:28) Ɛno nti ɛnnɛ, awofo pii de Noa ho asɛm no kyerɛkyerɛ wɔn mma ma wohu sɛ nnipa ne mmoa a Yehowa abɔ wɔn no nyinaa som bo ma no.\nYehowa ka kyerɛɛ Noa sɛ aka nnawɔtwe na Nsuyiri no aba. Saa bere no, ɛbɛyɛ sɛ na adagyew nnim koraa. Fa w’adwene bu sɛ wɔahyehyɛ mmoa no nyinaa ne wɔn nnuan kama na Noa ne n’abusua retwe wɔn nneɛma kɔ adaka no mu. Mmea a ɛwom no, kyerɛ sɛ, Noa yere, Sem yere, Ham yere ne Yafet yere de, ade biako a na ebehia wɔn paa ne sɛnea adaka no mu tena bɛyɛ ahomeka.\nWiase no mu nnipa a aka no nso ɛ? Nneɛma a ɛkɔɔ so a ɛkyerɛ sɛ Yehowa rehyira Noa no nyinaa “wɔanhu.” Sɛ wɔanhu hwee mpo a, ɛnyɛ dɛn ara a wobehu sɛ mmoa no sesa so rekɔ adaka no mu. Nanso ɛnsɛ sɛ ɛyɛ yɛn nwonwa sɛ wɔamfa anyɛ asɛm. Ɛnnɛ nso, nneɛma akɛse a ɛkyerɛ sɛ yɛte wiase nhyehyɛe yi nna a edi akyiri mu no, nkurɔfo nhu. Sɛnea ɔsomafo Petro kae no, nnipa a wotie Onyankopɔn kɔkɔbɔ no, fɛwdifo redi wɔn ho fɛw. (2 Petro 3:3-6) Noa ne n’abusua nso, ɛbɛyɛ sɛ nkurɔfo dii wɔn ho fɛw saa.\nBere bɛn na fɛwdi no baa awiei? Bible ka sɛ bere a Noa de n’abusua ne mmoa no kɔɔ adaka no mu ara na “Yehowa too ɔpon no mu.” Sɛ fɛwdifo no bi bɛn hɔ na wohui sɛ Onyankopɔn ato pon no mu a, saa bere no, wɔn nsɛm nyinaa bɛka wɔn anom. Sɛ ɛno ampusuw wɔn a, nsu no de ɛyɛ dɛn ara a ebetumi wɔn, na tɔ de, ɛtɔe! Sɛnea Yehowa kae no, nsu no tɔe, tɔe, tɔe ara ma eyiri faa wiase nyinaa.—Genesis 7:16-21.\nSaa abɔnefo no wu yɛɛ Yehowa fɛ anaa? Dabi! (Hesekiel 33:11) Nea ɛwom ne sɛ, ɔyɛɛ biara sɛ anka wɔbɛsesa. Dɛn na ɛkyerɛ sɛ anka wobetumi asesa? Sɛnea Noa bɔɔ ne bra no kyerɛ sɛ anka wobetumi. Noa ne Yehowa nantewee, na otiee ne Nyankopɔn wɔ biribiara mu, na ɛno kyerɛ sɛ na ɛmmoro obiara so sɛ obenya ne ti adidi mu saa bere no. Ɔnam ɛno so de ne gyidi buu ne bere sofo no fɔ; ɛma yehu sɛ na ne bere sofo no yɛ amumɔyɛfo ampa. Ne gyidi gyee ɔne n’abusuafo nkwa. Sɛ wunya Noa gyidi no bi a, ebetumi aboa wo ne w’adɔfo nyinaa. Wo nso wubetumi ne Yehowa Nyankopɔn anantew te sɛ Noa, na woayɛ n’adamfo akosi daa!\n^ nky. 10 Wɔn a wɔtenaa ase saa bere no, na wotumi nyin kyɛ sen nnɛ. Nea enti a na wotumi nyin kyɛ ne sɛ, pɛyɛ ne ahoɔden a wɔde bɔɔ Adam ne Hawa no, na efii hɔ nkyɛe.\n^ nky. 20 Lamek woe no, ɔtoo ne din Noa, na ebetumi aba sɛ ɛkyerɛ “Ɔhome” anaa “Awerɛkyekye.” Ɔhyɛɛ nkɔm sɛ Noa bɛyɛ ne din no ho adwuma ama adesamma anya ahotɔ afi asase a wɔadome no no nsam. (Genesis 5:28, 29) Lamek wui ansa na nkɔmhyɛ yi reba mu.\nNoa ne “Nokware Nyankopɔn Nantewee”


2 Ahene 8 | Intanɛt So Bible| Wiase Foforɔ Nkyerɛaseɛ\nAhene Nhoma a Ɛto So Abien 8:1-29\nWɔsan de Sunemni bea no asaase maa no (1-6)\nElisa, Ben-Hadad, ne Hasael (7-15)\nYuda hene Yehoram ahenni (16-24)\nYuda hene Ahasia ahenni (25-29)\n8 Elisa ka kyerɛɛ ɔbea a onyan ne babarima* no+ sɛ: “Sɔre na kɔ, wo ne wo fifo, na kɔyɛ ɔhɔho wɔ baabiara a wubenya, efisɛ Yehowa aka sɛ ɔkɔm bɛba,+ na ɛbɛba asaase yi so mfe ason.” 2 Enti ɔbea no sɔree, na ɔyɛɛ nea nokware Nyankopɔn nipa no kae no. Ɔne ne fifo kɔe, na wɔkɔtenaa Filistifo asaase+ so mfe ason. 3 Bere a mfe ason no baa awiei no, ɔbea no fii Filistifo asaase so san bae, na ɔkɔe sɛ ɔrekosu akyerɛ ɔhene sɛ wɔmfa ne fi ne n’asaase mma no. 4 Saa bere no, na ɔhene ne nokware Nyankopɔn nipa no somfo Gehasi rekasa, na ɔhene no kae sɛ: “Me pa wo kyɛw, nneɛma akɛse a Elisa ayɛ nyinaa,+ ka kyerɛ me.” 5 Bere a ogu so reka sɛnea Elisa nyan obi a wawu no,+ ɔbea a onyan ne babarima no baa ɔhene no nkyɛn, na osu kyerɛɛ no sɛ wɔmfa ne fi ne n’asaase mma no.+ Ɛhɔ ara na Gehasi kae sɛ: “Me wura ɔhene, ɔbea no ni, na ne babarima yi na Elisa nyan no no.” 6 Ɛnna ɔhene bisaa ɔbea no nea esii, na ɔno nso kaa asɛm no kyerɛɛ no. Afei ɔhene yii ahemfi panyin bi sɛ ɔmmoa ɔbea no, na ɔka kyerɛɛ ɔpanyin no sɛ: “Biribiara a ɛyɛ ɔbea no de no, fa ma no. Na efi da a ofii asaase yi so kɔe besi nnɛ, nea afi n’afuw no mu aba nyinaa, fa ka ho ma no.” 7 Na Elisa kɔɔ Damasko.+ Saa bere no, na Siria hene Ben-Hadad+ yare. Enti wɔkɔka kyerɛɛ no sɛ: “Nokware Nyankopɔn nipa+ no aba ha.” 8 Ɛnna ɔhene no ka kyerɛɛ Hasael+ sɛ: “Fa akyɛde na kɔ nokware Nyankopɔn nipa+ no nkyɛn. Ka kyerɛ no sɛ ommisa Yehowa mma me sɛ, ‘Me yare no bɛkɔ anaa?’” 9 Enti Hasael faa akyɛde kohyiaa no, ɔfaa Damasko nneɛma pa nyinaa bi; yoma 40 na ɛsoaa nneɛma no. Na okogyinaa Elisa anim kae sɛ: “Wo ba Ben-Hadad, Siria hene no na asoma me wo nkyɛn. Ose mimmebisa wo sɛ, ‘Me yare no bɛkɔ anaa?’” 10 Ɛnna Elisa ka kyerɛɛ no sɛ: “Kɔ na kɔka kyerɛ no sɛ, ‘Wo ho bɛtɔ wo,’ nanso Yehowa ayi akyerɛ me sɛ owu na obewu.”+ 11 Na ɔhwɛɛ no* dinn kosii sɛ ɔyɛɛ basaa. Na nokware Nyankopɔn nipa no sui. 12 Ɛnna Hasael bisaa no sɛ: “Adɛn nti na me wura resu?” Na obuae sɛ: “Efisɛ minim bɔne a wobɛyɛ Israelfo.+ Wode ogya bɛhyew wɔn nkurow a ɛyɛ den, wode sekan bekunkum wɔn mmarima a wonim ko, wobɛtetew wɔn mma mu, na wɔn mmea a wɔnyenyem nso, wobɛpaapae wɔn mu.”+ 13 Ɛnna Hasael kae sɛ: “Ɛbɛyɛ dɛn na w’akoa, ɔkraman te sɛ me ayɛ ade a ɛte saa?” Nanso Elisa kae sɛ: “Yehowa ayi akyerɛ me sɛ wo na wobɛyɛ Siria hene.”+ 14 Ɛnna ogyaw Elisa hɔ, na ɔsan kɔɔ ne wura nkyɛn. Na ne wura bisaa no sɛ: “Ɛdɛn na Elisa ka kyerɛɛ wo?” Na obuae sɛ: “Ɔka kyerɛɛ me sɛ wo ho bɛtɔ wo.”+ 15 Nanso ade kyee no, Hasael faa kuntu bɔɔ nsu mu de kataa ɔhene no anim, na ɔde tuaa no ahome kosii sɛ owui.+ Na Hasael bedii n’ade.+ 16 Israel hene Yehoram a ɔyɛ Ahab ba no ahenni afe a ɛto so anum mu+ no, bere a na Yehosafat di ade wɔ Yuda no, Yuda hene Yehosafat ba Yehoram+ bedii hene. 17 Bere a obedii ade no, na wadi mfe 32, na odii hene mfe awotwe wɔ Yerusalem. 18 Ɔfaa Israel ahemfo akwan so+ sɛnea Ahab fifo yɛe no,+ efisɛ ɔwaree Ahab babea.+ Ɔyɛɛ nneɛma bɔne wɔ Yehowa ani so.+ 19 Nanso Yehowa ampɛ sɛ ɔsɛe Yuda esiane n’akoa Dawid nti,+ efisɛ na wahyɛ no bɔ sɛ ɔbɛma kanea bi ahyerɛn+ ama ɔne ne mma daa. 20 Ne bere so no, Edomfo tew atua tiaa Yuda,+ na wosii wɔn ankasa hene.+ 21 Enti Yehoram kɔɔ Sair, ɔne ne nteaseɛnam a ɛka ne ho nyinaa, na ɔsɔree anadwo kokunkum Edomfo a wɔatwa ɔne nteaseɛnam so asahene no ho ahyia no, na nkurɔfo no guan kokɔɔ wɔn ntamadan mu. 22 Ne nyinaa akyi no, Edom akɔ so atew Yuda so atua abesi nnɛ. Saa bere no ara, Libnafo+ nso tew atua. 23 Yehoram ho nsɛm a aka, nea ɔyɛe nyinaa, wɔakyerɛw wɔ Yuda ahemfo abakɔsɛm nhoma no mu. 24 Ɛnna Yehoram ne n’agyanom kɔdae, na wosiee no kaa n’agyanom ho wɔ Dawid Kurow+ mu. Na ne ba Ahasia+ bedii n’ade. 25 Israel hene Yehoram a ɔyɛ Ahab ba no ahenni afe a ɛto so 12 mu no, Yuda hene Yehoram ba Ahasia bedii hene.+ 26 Ahasia bedii ade no, na wadi mfe 22, na odii hene afe baako wɔ Yerusalem. Ne maame din de Atalia,+ na na ɔyɛ Israel hene Omri+ banana.* 27 Ɔfaa Ahab+ fifo akwan so, na ɔyɛɛ Yehowa ani so bɔne sɛnea Ahab fifo yɛe no, efisɛ ɔwaree Ahab fi, na ɔne wɔn bɛbɔɔ abusua.+ 28 Enti ɔne Yehoram a ɔyɛ Ahab ba no boom ne Siria hene Hasael kɔkoe wɔ Ramot-Gilead,+ nanso Siriafo no piraa Yehoram.+ 29 Enti Ɔhene Yehoram san kɔɔ Yesreel+ sɛ ɔrekɔsa ne ho yare, efisɛ bere a ɔne Siria hene Hasael kɔkoe+ no, Siriafo no piraa no wɔ Rama. Yuda hene Ahasia a ɔyɛ Yehoram ba no kɔɔ Yesreel sɛ ɔrekɔhwɛ Ahab ba Yehoram, efisɛ na wapira.*\n^ Anaa “onyan ne babarima baa nkwa mu.”\n^ Anaa “ɔhwɛɛ Hasael.”\n^ Nt., “babea.”\n2 Ahene 8


Nnwom 58 NA-TWI - Matteo 58 BDG | Biblica América Latina\nNnwom 58 NA-TWI - Matteo 58 BDG\nMpae a wɔbɔ ma Onyankopɔn twe amumɔyɛfo aso\n1Ampa ara sɛ mo atumfoɔ mubu atɛntrenee? Mubu nnipa nyinaa atɛn pɛpɛɛpɛ? 2 Dabi! Mudwen amumɔyɛ a mubetumi nko ara ho na moayɛ bɔne akɛse wɔ asase no so. 3 Amumɔyɛfo fom daa wɔ wɔn nkwa nna mu. Wodi atoro fi da a wɔde woo wɔn. 4 Bɔre ahyɛ wɔn ma te sɛ awɔ. Wosisiw wɔn aso te sɛ ɔprammini sotifo 5 a ɔnte ɔwɔ ntafowayifo no nne, anaa nkonyaayifo a ɔyɛ den dwom.\n6 Bubu saa agyata a wɔn ho yɛ hu yi se, O Onyankopɔn. 7 Ma wontwa mu nkɔ sɛ sunsuansu; ma wɔnyam wɔn sɛ wura a egu kwan mu. 8 Ma wɔnyɛ sɛ nwaw a amanaman fa wɔn. Ma wɔnyɛ sɛ abanoma a owu awoe na onhu hann. 9 Ansa na wobehu no na wɔatwa wɔn sɛ wura, na Onyankopɔn abufuw mu, obehuw wɔn agu wɔ bere a wɔte ase.\n10 Sɛ wɔtwe nnebɔneyɛfo aso a, atreneefo ani begye. Wɔbɛnantew afa amumɔyɛfo no mogya mu. 11 Nnipa bɛka se, “Ampa ara wɔatua atreneefo ka na, nokware, Onyankopɔn a obu wiase atɛn wɔ hɔ.”\nNA-TWI : Nnwom 58


Nea Ɛto So Abien A Ɔde Kɔmaa Korintofo 3:1-18\nAdansedi nkrataa (1-3)\nApam foforo no ho asomfo (4-6)\nApam foforo no anuonyam kyɛn so (7-18)\n3 Yɛnsan mfi ase nni yɛn ho adanse bio anaa? Anaa sɛnea ebinom yɛ no, ehia sɛ yɛde adansedi nkrataa brɛ mo anaa yenya bi fi mo hɔ? 2 Mo ara mone yɛn krataa+ a wɔakyerɛw wɔ yɛn koma so, a nnipa nyinaa hu na wɔkenkan. 3 Biribiara kyerɛ sɛ moyɛ Kristo krataa, na yɛn a yɛyɛ asomfo no, yɛn na yɛkyerɛwee.+ Ɛnyɛ adubiri na yɛde kyerɛwee, mmom yɛde Onyankopɔn teasefo no honhom na ɛkyerɛwee. Yɛankyerɛw no abopon so;+ mmom yɛkyerɛw no honam apon so, wɔ koma so.+ 4 Yɛnam Kristo so na anya saa ahotoso yi wɔ Onyankopɔn mu. 5 Ɛnyɛ nea yɛreka ne sɛ yɛn ara yɛfata yiye sɛ yɛyɛ saa adwuma yi, na mmom Onyankopɔn na ɔma yɛfata yiye.+ 6 Ɔno na wama yɛafata yiye sɛ yɛyɛ apam foforo+ asomfo. Yɛnyɛ mmara a wɔakyerɛw+ ho asomfo, na mmom yɛyɛ honhom de; efisɛ mmara a wɔakyerɛw no bu nnipa fɔ kɔ owu mu,+ na honhom no de, ɛma nkwa.+ 7 Mmara a ɛde owu ba a wɔakyerɛw* wɔ abo so+ no mpo bae wɔ anuonyam mu, enti Israel mma antumi anhwɛ Mose anim esiane anuonyam a na ɛwɔ n’anim no nti.+ Saa anuonyam no, na ebetwam. 8 Ɛnde, honhom a wɔde ma no+ nso ɛ? N’anuonyam rennɔɔso nsen saa+ anaa? 9 Sɛ na mmara apam a ɛde afobu ba+ no wɔ anuonyam+ a, ɛnde na nea ɛde trenee ba no benya anuonyam a ɛkyɛn saa koraa!+ 10 Nokwasɛm ne sɛ, nea bere bi na ɛwɔ anuonyam no mpo, wɔayi ɛho anuonyam no afi hɔ esiane anuonyam a ɛboro ɛno so nti.+ 11 Sɛ nea na ebetwam no de anuonyam na ɛbae+ a, ɛnde nea ɛbɛtena hɔ no anuonyam bɛkyɛn saa koraa!+ 12 Esiane sɛ yɛwɔ anidaso a ɛte saa+ nti, yɛde ahotoso kɛse kasa; 13 na nea Mose yɛe no, ɛnyɛ ɛno bi na yɛyɛ. Ɔno de, na ɔde ade kata n’anim+ sɛnea ɛbɛyɛ a Israel mma rennyen wɔn ani nhwɛ nea na ebetwam no awiei. 14 Nanso, wɔn adwene dae.*+ Na ɛde besi nnɛ no, bere biara a wɔbɛkenkan apam dedaw no, nkataanim no da so ara wɔ hɔ a wonnya nyii,+ efisɛ ɛnam Kristo nko ara so na wobeyi afi hɔ.+ 15 Nokwasɛm ne sɛ, ɛde besi nnɛ nyinaa, bere biara a wɔbɛkenkan Mose nsɛm no,+ nkataanim da so ara kata wɔn koma so.+ 16 Na sɛ obi dan ba Yehowa* nkyɛn a, woyi nkataanim no.+ 17 Yehowa* yɛ Honhom,+ na baabi a Yehowa* honhom wɔ no, ahofadi wɔ hɔ.+ 18 Na bere a yɛn nyinaa de yɛn anim a yɛnkatae no da Yehowa* anuonyam adi sɛ ahwehwɛ no, wɔsakra yɛn kɔ suban koro no ara mu fi anuonyam mu kɔ anuonyam a ɛkyɛn so mu, sɛnea Yehowa* a ɔyɛ Honhom* no yɛ no no pɛpɛɛpɛ.+\n^ Anaa “wɔakurukyerɛw.”\n^ Anaa “adwene ano kumii.”\n^ Ebetumi nso akyerɛ, “sɛnea Yehowa honhom.”


Atemmufo 1 | Intanɛt So Bible| Wiase Foforɔ Nkyerɛaseɛ\nYuda ne Simeon nkonimdi (1-20)\nYebusifo kɔɔ so tenaa Yerusalem (21)\nYosef ko faa Betel (22-26)\nWɔantu Kaananfo no nyinaa (27-36)\n1 Yosua wu akyi no,+ Israelfo* no bisaa Yehowa sɛ:+ “Yɛn mu hena na onni kan mforo nkɔ na ɔne Kaananfo nkɔko?” 2 Na Yehowa kae sɛ: “Yuda na ɔbɛkɔ.+ Hwɛ! Mede asaase no bɛhyɛ ne nsa.”* 3 Ɛnna Yuda ka kyerɛɛ ne nua Simeon sɛ: “Wo ne me nkɔ* asaase a wɔde ama me*+ no so na yɛne Kaananfo nkɔko. Yewie a, me nso me ne wo bɛkɔ asaase a wɔde ama wo no so.” Enti Simeon ne no kɔe. 4 Bere a Yudafo no foro kɔe no, Yehowa de Kaananfo ne Perisifo no hyɛɛ wɔn nsa,+ na wodii nnipa 10,000 so nkonim wɔ Besek. 5 Wohuu Adoni-Besek wɔ Besek, na ɛhɔ na wɔne no koe, na wodii Kaananfo+ ne Perisifo no so nkonim.+ 6 Bere a Adoni-Besek guanee no, wodii n’akyi kɔkyeree no, na wotwitwaa ne nsa kokurobeti ne ne nan kokurobeti. 7 Ɛnna Adoni-Besek kae sɛ: “Ahemfo 70 a wɔatwitwa wɔn nsa kokurobeti ne wɔn nan kokurobeti sesaw aduan wɔ me pon ase. Nea meyɛe no, Onyankopɔn ayɛ me bi atua ka.” Ɛno akyi no, wɔde no baa Yerusalem,+ na owui wɔ hɔ. 8 Bio nso, Yudafo ne Yerusalemfo kɔkoe,+ na Yerusalem kurow no bedii Yudafo nsam. Wɔde sekan kunkum kurow no mufo, na wɔhyew kurow no. 9 Ɛno akyi no, Yudafo no sianee, na wɔne Kaananfo a wɔte bepɔw so ne Negeb ne Sefela+ no kɔkoe. 10 Enti Yudafo no kɔtow hyɛɛ Kaananfo a wɔte Hebron no so, na wokum Sesai ne Ahiman ne Talmai.+ (Bere bi, na wɔfrɛ Hebron sɛ Kiriat-Arba.) 11 Wofii hɔ no, wɔtoaa so kɔɔ Debirfo so.+ (Kan no, na wɔfrɛ Debir sɛ Kiriat-Sefer.)+ 12 Afei Kaleb+ kae sɛ: “Ɔbarima a obetumi ako afa Kiriat-Sefer no, mede me babea Aksa bɛma no aware.”+ 13 Ɛnna Kaleb nua kumaa Kenas ba+ Otniel+ kɔko fae. Enti Kaleb de ne babea Aksa maa no waree. 14 Bere a Aksa rekɔ fie no, otutu guu ne kunu asom sɛ ommisa asaase mfi ne papa hɔ. Ɛnna Aksa si fii n’afurum no so.* Na Kaleb bisaa no sɛ: “Ɛdɛn na wopɛ?” 15 Na ɔka kyerɛɛ no sɛ: “Mepa wo kyɛw, hyira me. Woadi kan ama me asaase wɔ anaafo.* Fa Gulot-Maim* nso ma me ɛ.” Enti Kaleb de Gulot Atifi ne Gulot Anaafo maa no. 16 Na Mose asebarima+ a ɔyɛ Kenini+ no, n’asefo ne Yudafo fi mmɛ kurow+ no mu baa* Yuda sare a ɛwɔ Arad+ anaafo no so. Na wɔkɔɔ hɔ ne ɛhɔfo kɔtenae.+ 17 Na Yuda ne ne nua Simeon toaa so kɔtow hyɛɛ Kaananfo a wɔte Sefat no so, na wɔsɛee kurow no pasaa.+ Enti wɔtoo kurow no din Horma.*+ 18 Afei, Yuda ko faa Gasa+ ne ɛho nsaase, Askelon+ ne ɛho nsaase, ne Ekron+ ne ɛho nsaase. 19 Yehowa dii Yuda akyi, na wɔfaa nsaase a ɛwɔ bepɔw so no, nanso wɔantumi antu wɔn a wɔtete obon no mu* no, efisɛ na wɔwɔ nteaseɛnam a sekan tuatua ho.*+ 20 Wɔde Hebron maa Kaleb sɛnea Mose kae no,+ na otuu Anak mma baasa no+ fii hɔ. 21 Nanso Benyaminfo no antu Yebusifo a wɔte Yerusalem no, na Yebusifo no kɔɔ so ne Benyaminfo tenaa Yerusalem de besi nnɛ.+ 22 Yosef fifo+ foro kɔtow hyɛɛ Betel so, na Yehowa dii wɔn akyi.+ 23 Yosef fifo no wiaa wɔn ho kɔhwɛɛ Betel. (Kan no, na kurow no din de Lus.)+ 24 Na wɔn a wɔsomaa wɔn no huu ɔbarima bi sɛ ofi kurow no mu reba. Na wɔka kyerɛɛ no sɛ: “Yɛpa wo kyɛw, kyerɛ yɛn ɔkwan a yɛbɛfa so awura kurow no mu, na yɛne wo bedi no yiye.”* 25 Enti ɔbarima no kyerɛɛ wɔn ɔkwan a wɔbɛfa so awura kurow no mu. Na wɔde sekan kunkum kurom hɔfo, na ɔbarima no ne n’abusuafo de, wogyaa wɔn nyinaa.+ 26 Na ɔbarima no kɔɔ Hitifo asaase so, na ɔkɔkyekyee kurow bi too hɔ din Lus. Na saa na wɔfrɛ hɔ de besi nnɛ. 27 Manase amfa Bet-Sean ne ɛho nkurow, Taanak+ ne ɛho nkurow, Dorfo ne nkurow a atwa wɔn ho ahyia, Yibleamfo ne nkurow a atwa wɔn ho ahyia, ne Megidofo ne nkurow a atwa wɔn ho ahyia.+ Kaananfo no kɔɔ so tenaa asaase yi so. 28 Bere a Israelfo no yɛɛ den no, wɔmaa Kaananfo no yɛɛ nkoadwuma,+ na wɔantu wɔn nyinaa amfi hɔ.+ 29 Efraim nso antu Kaananfo a wɔte Geser no amfi hɔ. Mmom Kaananfo no kɔɔ so ne wɔn tenaa Geser.+ 30 Sebulon antu Kitronfo ne Nahalolfo+ no. Kaananfo no kɔɔ so ne wɔn tenae, na wɔmaa Kaananfo no yɛɛ nkoadwuma.+ 31 Aser antu nnipa a wɔte Ako ne nnipa a wɔte Sidon+ ne Ahlab ne Aksib+ ne Helba ne Afik+ ne Rehob+ no. 32 Enti Aserfo no kɔɔ so ne Kaananfo a wɔwɔ asaase no so no tenae, efisɛ wɔantu wɔn. 33 Naftali antu nnipa a wɔte Bet-Semes ne nnipa a wɔte Bet-Anat+ no, mmom wɔkɔɔ so ne Kaananfo a wɔwɔ asaase no so no tenae.+ Na wɔde nnipa a wɔte Bet-Semes ne Bet-Anat no yɛɛ nkoadwuma. 34 Amorifo maa Danfo no kaa bepɔw no so, na wɔamma wɔansian amma obon no mu.*+ 35 Enti Amorifo no kɔɔ so tenaa Heres Bepɔw so ne Ayalon+ ne Saalbim.+ Nanso bere a Yosef fifo nyaa tumi* kɛse no, wɔde Amorifo no yɛɛ nkoadwuma. 36 Amorifo hye no, na efi ase wɔ Akrabim koko+ so, na na ɛsan nso fi ase wɔ Sela foro kɔ soro.\n^ Anaa “ahyɛ ne nsa.”\n^ Nt., “ɛyɛ me kyɛfa.”\n^ Anaa “foro baa.”\n^ Anaa “nnade nteaseɛnam.”\n^ Nt., “yɛbɛda ɔdɔ a enni huammɔ adi akyerɛ wo.”


Leviticus 15 APSD-CEB - 3 Mose 15 ASCB\n1Awurade ka kyerɛɛ Mose ne Aaron sɛ, 2“Monhyɛ saa mmara yi mma Israelfoɔ: ‘Ɔbarima biara a ne ho bɛsene aguo no, ne ho agu fi. 3Ɛberɛ a ne ho resene guo ne ɛberɛ a agyae no nyinaa ma ne ho gu fi.\n4“ ‘Mpa a ɔbɛda so ne biribiara a ɔbɛtena so nso ho gu fi; 5enti obiara a ɔde ne ho ka ɔbarima no mpa ho gu fi kɔsi anwummerɛ, enti ɛsɛ sɛ ɔsi ne ntoma na ɔdware. 6Obiara a ɔbɛtena akonnwa a ɔbarima no atena so so ho gu fi kɔsi anwummerɛ, enti ɛsɛ sɛ ɔsi ne ntoma na ɔdware.\n8“ ‘Obiara a ɔbarima no bɛte ntasuo agu ne so no ho nte kɔsi anwummerɛ enti ɛsɛ sɛ onii no si ne ntoma na ɔdware.\n9“ ‘Ɔpɔnkɔ adwa biara a ɔbɛtena so no ho agu fi. 10Obiara a ne ho bɛka biribiara a aka saa onipa no ase no ho nte kɔsi anwummerɛ, enti ɛsɛ sɛ ɔsi ne ntoma na ɔdware.\n11“ ‘Sɛ onipa a ne ho nte no rekɔsɔ obi mu na wanhohoro ne nsa ansa a, ɛsɛ sɛ onipa ko no si ne ntoma, dware ne ho, ɛfiri sɛ, ne ho nte kɔsi anwummerɛ.\n12“ ‘Sɛ saa onipa no sɔ ayowaa biara mu a, ɛsɛ sɛ wɔbɔ no na sɛ ɛyɛ mukaase biribi a wɔde dua na asene deɛ a, ɛsɛ sɛ wɔde nsuo hohoro ho.\n13“ ‘Sɛ nʼahosene no twa a, ɛsɛ sɛ ɔde nnanson firi ahodwira ho ahosiesie ase na ɔsi ne ntoma na ɔkɔdware wɔ asubɔnten mu. 14Ɛda a ɛtɔ so nwɔtwe no, ɔde nturukuku mmienu anaa mmorɔnoma mma mmienu bɛba Awurade anim wɔ Ahyiaeɛ Ntomadan no ano na ɔde ama ɔsɔfoɔ no. 15Ɔsɔfoɔ no de wɔn bɛbɔ afɔdeɛ a baako yɛ bɔne ho afɔdeɛ na baako no nso yɛ ɔhyeɛ afɔdeɛ; na ɛkyerɛ sɛ, ɔsɔfoɔ no bɛyɛ mpatadeɛ wɔ Awurade anim ama ɔbarima no, ɛnam nʼahosene no enti.\n16“ ‘Sɛ ɔbarima biara ahobaa gu a, ɛsɛ sɛ ɔdware ne ho nyinaa, ɛfiri sɛ, ne ho nso nte kɔsi anwummerɛ. 17Ntoma anaa mpasotam biara a ahobaa no bi bɛgu mu no, ɛsɛ sɛ wɔsi, ɛfiri sɛ, ɛho nte kɔsi anwummerɛ. 18Sɛ ɔbarima fa ɔbaa a, wɔn nna no akyi, ɛsɛ sɛ ɔbaa no ne ɔbarima no nyinaa dware, ɛfiri sɛ, wɔn ho nte kɔsi anwummerɛ.\n19“ ‘Sɛ ɔbaa kɔ afikyire a, ne ho nte nnanson mu. Saa ɛberɛ no mu, obiara a ɔde ne ho bɛka no no nso ho nte kɔsi anwummerɛ.\n20“ ‘Biribiara a ɔbɛda so anaa ɔbɛtena so saa ɛberɛ no mu no nso ho agu fi. 21Obiara a ɔde ne nsa bɛka ne mpa anaa biribiara a ɔtena so no bɛsi ne ntoma, adware, ɛfiri sɛ, onii no ho agu fi kɔsi anwummerɛ. 22Sɛ obi sɔ biribi a watena so mu nso a, ɛsɛ sɛ ɔsi ne ntoma na ɔdware, ɛfiri sɛ, ne ho agu fi kɔsi anwummerɛ, 23sɛ ɛyɛ ne mpasotam anaa nʼakonnwa.\n24“ ‘Sɛ ɔbarima ne no da saa ɛberɛ yi mu a, ɔbarima no ho gu fi nnanson; na mpa biara a ɔbarima no bɛda so no nso ho gu fi.\n25“ ‘Sɛ ɛberɛ duru sɛ ɔfiri nanso mogya da so ba anaasɛ mogya ba ɛberɛ a ɛnsɛ mu wɔ bosome no mu a, mmara korɔ no ara na wɔde ka ho asɛm, 26na ɛkyerɛ sɛ, biribiara a ɔbɛda so saa ɛberɛ no ho agu fi te sɛ deɛ nʼafikyikɔ berɛ mu ɔtena biribi so a, ɛho gu fi no ara pɛ. 27Obiara a ɔde ne nsa bɛka ne mpa anaa biribiara a ɔtena so no ho agu fi a ɛsɛ sɛ ɔsi ne ntoma, sane dware, ɛfiri sɛ, ne ho nte kɔsi anwummerɛ.\n28“ ‘Nnanson akyi, sɛ afikyikɔ no twa a, na ɔnni efi mu bio. 29Ɛda a ɛtɔ so nwɔtwe no, ɔde nturukuku mmienu anaa mmorɔnoma mma mmienu bɛkɔ akɔma ɔsɔfoɔ no wɔ Ahyiaeɛ Ntomadan no kwan ano 30na ɔsɔfoɔ no de baako abɔ bɔne ho afɔdeɛ na ɔde baako abɔ ɔhyeɛ afɔdeɛ na ayɛ mpatadeɛ ama ɔbaa no wɔ Awurade anim wɔ nʼafikyikɔ no ho fi no ho.\n31“ ‘Saa ɛkwan yi so na sɛ Israelfoɔ no bi ho gu fi a, mobɛfa de ate wɔn ho anyɛ saa a, ɛsiane sɛ wɔagu mʼAhyiaeɛ Ntomadan a ɛsi wɔn mu no ho fi enti, wɔbɛwuwu.’ ”\n32Yeinom ne mmara a ɛwɔ hɔ ma ɔbarima a ne ho sene 33ne ɔbaa a wakɔ afikyire ne obiara a ɔde ne ho ka ɔsakyimafoɔ wɔ ɛberɛ a ne ho nteɛ no mu no.\nASCB : 3 Mose 15


Me Mfɛfo Repiapia Me Akɔ Bɔne Mu a Dɛn na Mɛyɛ?\nSɛ wo mfɛfo pɛ sɛ woyɛ bɔne bi na woamma wɔn kwan a, ɛkyerɛ sɛ wusi pi.\nWo deɛ hwɛ asɛm yi: Bere a Brian huu sɛ ne sukuufo mmienu reba ara pɛ, ne yam de no hyew! Nnawɔtwe yi ara wɔasɔ no ahwɛ mprenu sɛ ɔnnom sigaret. Wɔpɛ sɛ wɔsan sɔ no hwɛ.\nAbarimaa a odi kan no kae sɛ:\n“Ɛnnɛ nso bio; woamoamoa wo ho gyina hɔ. Hwɛ, mepɛ sɛ wosɔ adeɛ bi hwɛ.”\nƆkaa “adeɛ bi” no, ɔde n’ani to hwɛɛ Brian, na oyii biribi fii ne bɔtɔ mu kyerɛɛ no.\nBrian hui sɛ sigaret kura abarimaa no. Afei deɛ na ehu aka no.\nBrian ka kyerɛ no sɛ: “Wei deɛ mesrɛ wo; maka akyerɛ wo sɛ me . . .”\nAbarimaa a ɔka ho no twaa n’ano, na ɔkae sɛ: “Minnim sɛ woyɛ ohufo saa!”\nBrian de akokoduru kae sɛ: “Menyɛ ohufo wae!”\nAbarimaa no de ne nsa too Brian kɔn mu, na ɔka guu n’asom sɛ: “Wei nyɛ biribiara; wo deɛ gye.”\nAbarimaa a odi kan no de sigaret no bɛn Brian ano, na ɔkaa no brɛoo sɛ: “Yɛnka nkyerɛ obiara. Obiara renhu da.”\nWone Brian a, anka wobɛyɛ dɛn?\nWohwɛ a, Brian mfɛfo yi fitii prɛko pɛ na wosuaa sigaretnom? Ɛyɛ wɔn ara na wɔyɛɛ sɛ wɔbɛnom anaa? Dabi. Wobɛhwɛ mu no na afoforo na adaadaa wɔn ama wɔreyɛ biribi a ɛte saa. Wɔpɛ sɛ afoforo gye wɔn tom, enti nea wɔbɛka biara na wodi so.\nBiribi saa to wo a, wobɛyɛ dɛn akyerɛ sɛ woyɛ soronko na obiara ntumi mpiapia wo mma wonyɛ bɔne?\nHU ASIANE A ƐREBA\nBible se: “Onitefo ne nea ohu mmusu na ɔde ne ho hintaw, na ogyimfo de, ɔfa mu, na onya ho asotwe.”—Mmebusɛm 22:3.\nƐtɔ da a, wo ara wutumi hu sɛ asiane nam kwan so reba. Nhwɛso ni: Fa no sɛ wonam kwan so na wuhui sɛ wo sukuufo bi gyina baabi renom sigaret. Sɛ wuhu asiane a ɛreba a, wubehu nea wobɛyɛ wɔ ho.\nBible se: ‘Kura ahonim pa mu.’—1 Petro 3:16.\nBisa wo ho sɛ, ‘Mede me ho kɔbɔ nkurɔfo yi a, ɛbɛka me sɛn?’ Ampa, sɛ wo ne wo mfɛfo di hwebom a, mfiase no wɔbɛpɛ w’asɛm. Nanso akyiri yi wudwen ho a, ɛbɛka wo sɛn? Wubedi wo sukuufo akyi akɔyɛ biribi a wunim sɛ enye?—Exodus 23:2.\nHU NEA WOBƐYƐ\nBible se: “Onyansafo suro ne ho.”—Mmebusɛm 14:16.\nYɛpɛ oo, yɛmpɛ oo, edu baabi a ɛsɛ sɛ yɛn ara yɛpaw nea yɛbɛyɛ. Nanso ɛsɛ sɛ yehu sɛ nea ebefi mu aba biara da yɛn so. Bible ka sɛ Yosef, Hiob, ne Yesu sii gyinae pa. Nanso nnipa bi te sɛ Kain, Esau, ne Yuda ansi gyinae pa. Wo nso ɛ, ɛdɛn na wobɛyɛ?\nBible se: “Di nokware.” (Dwom 37:3) Sɛ obi gyigye wo sɛ yɛ biribi na wunim nea ebefi mu aba a, ɛbɛboa ma woahu nea wobɛyɛ. Afei wuhu nea ɛsɛ sɛ woyɛ a, ɛrenyɛ den mma wo sɛ wubebue w’ano akasa. Wubehu sɛ mfaso wɔ so paa.\nƐho nhia sɛ wudwennwen sɛ, ‘Ei, ɛdɛn na mɛka?’ Kae sɛ wei nyɛ kasatenten biara. Ɛtɔ da a ɛno ara ne sɛ wobɛka sɛ DABI. Anaa wubetumi aka sɛ:\n“M’ani nnye ho koraa!”\n“Munim dedaw sɛ merenyɛ biribi a ɛte saa!”\nNea ehia ara ne sɛ wubesi pi na woaka nea wobɛka ntɛm. Woyɛ saa a, w’ani bɛba wo ho so no, na wo sukuufo no de wɔn aniwu kɔ.\nNKURƆFO DI WO HO FƐW A WOBƐYƐ DƐN?\nSɛ wudi wo mfɛfo akyi a, na woayɛ sɛ robɔt; baabi a wobekyim wo afa biara na wudi so\nWo mfɛfo di wo ho fɛw a, wobɛyɛ dɛn? Ebia wɔbɛka sɛ, “Wusuro adeɛ dodo, adɛn?” Wɔka saa a, hu sɛ wɔpɛ sɛ wɔdaadaa wo na wudi wɔn akyi. Ɛnde, dɛn na wobɛka? Nneɛma mmienu bi wɔ hɔ a wubetumi ayɛ.\nWubetumi agye atom aka sɛ, “Mommoa, nea moreyɛ no abɔ me hu.” Afei ma wonhu nea enti a woreka saa tiawa.\nWubetumi de asɛm no apem wɔn. Ma wonhu nea enti a w’ani nnye ho, na ka sɛ, “Ei, mo nso monom sigaret? Wei deɛ mamfa ansusuw mo da!”\nSɛ wɔkɔ so di wo ho fɛw a, fi hɔ kɔ! Kae sɛ, sɛ wugyina hɔ kyɛ a, wɔbɛkɔ so ahaw wo saa ara, na wunnim nea ebetumi aba. Sɛ wufi hɔ kɔ a, ɛbɛkyerɛ sɛ wonyɛ obi a afoforo betumi ahyɛ wo ma woayɛ nea wɔpɛ.\nNokwasɛm ne sɛ, wuntumi nkwati wo mfɛfo koraa, na saa ara na wuntumi nkwati nea wɔbɛyɛ. Nanso wo ara na wobɛkyerɛ nea wopɛ sɛ woyɛ. Ma wonhu gyinae a woasi. Wei bɛkyerɛ sɛ wonni tumi wɔ wo so. Asɛm no nyinaa gyina wo so; wo na wobɛkyerɛ nea wobɛyɛ!—Yosua 24:15.\nSɛ mempɛ sɛ me mfɛfo hyɛ me so a, dɛn na mɛyɛ?\nSɛ me mfɛfo pɛ sɛ wɔhyɛ me ma meyɛ biribi a enye a, dɛn na mɛyɛ?\nHwɛ video a wɔato din Nni Wo Nnamfo Akyi Nkɔyɛ Bɔne! wɔ www.jw.org/tw. (Kɔ BIBLE NKYERƐKYERƐ > MMABUN)


Nnwom 139 NA-TWI - Onyankopɔn nyansa ne ne hwɛ - Bible Gateway\nNnwom 138Nnwom 140\nNnwom 139 Nkwa Asem (NA-TWI)\n139 Awurade, woahwehwɛ me mu na woahu me. 2 Wunim biribiara a meyɛ; wuhu me nsusuwii nyinaa fi akyirikyiri. 3 Sɛ mereyɛ adwuma a, wuhu; sɛ merehome nso a, saa ara. Wunim m’ahokeka nyinaa. 4 Ansa na mebue m’ano akasa no, na wunim asɛm a mɛka. 5 Woatwa me ho ahyia. Wonam wo tumi so bɔ me ho ban.


5 Mose 27 AKCB - Matteus 27 LB\nBepɔw Ebal Afɔremuka\n1Mose ne Israel mpanyimfo hyɛɛ ɔmanfo no se, “Munni mmara a mede rema mo nnɛ yi nyinaa so. 2Sɛ mutwa Yordan kodu asase a Awurade, mo Nyankopɔn no, de rema mo no so a, monhyehyɛ abo akɛse na momfa akaadoo nsra ho. 3Sɛ mutwa Yordan kɔ asase a Awurade, mo Nyankopɔn no, de rema mo no so, asase a ɛwo ne nufusu resen so no so a, monkyerɛw mmara no nyinaa ngu so sɛnea Awurade, mo agyanom Nyankopɔn, hyɛɛ mo bɔ no. 4Na sɛ mutwa Yordan a, monhyehyɛ abo yi wɔ Ebal bepɔw so sɛnea merehyɛ mo nnɛ yi na momfa akaadoo nsra ho. 5Munsi afɔremuka, abo afɔremuka wɔ hɔ mma Awurade, mo Nyankopɔn no. Mommfa dade biribiara nka. 6Momfa abo amuamu nsi Awurade, mo Nyankopɔn no, afɔremuka no na mommɔ ɔhyew afɔre wɔ so mma Awurade, mo Nyankopɔn no. 7Mommɔ asomdwoe afɔre nso wɔ so na momfa anigye nnidi wɔ hɔ wɔ Awurade, mo Nyankopɔn no, anim. 8Monkyerɛw mmara no mu nhyehyɛe nyinaa pɛpɛɛpɛ ngu abo a wɔde akaadoo asra ho no so.”\nNnome A Efi Bepɔw Ebal So\n9Afei, Mose ne Lewifo asɔfo kasa kyerɛɛ Israelfo no se, “Israel, monyɛ komm na muntie! Nnɛ, moabɛyɛ Awurade, mo Nyankopɔn no, manfo. 10Monyɛ osetie mma Awurade, mo Nyankopɔn no, na munni ne mmara ne nʼahyɛde a mede rema mo nnɛ yi so.”\n11Saa da no ara, Mose hyɛɛ ɔmanfo no se:\n12Sɛ mutwa Asubɔnten Yordan a Simeon, Lewi, Yuda, Isakar, Yosef ne Benyamin mmusuakuw na wonnyina Gerisim bepɔw so nhyira ɔman no. 13Ruben, Gad, Aser, Sebulon, Dan ne Naftali mmusuakuw nso nnyina Ebal bepɔw so nnome.\n14Lewifo nteɛteɛ mu nworo ngu nnipa a wɔwɔ Israel nyinaa so se:\n15“Nnome nka onipa a ɔbɛyɛ ohoni a wɔasen anaa nea wɔagu de ahyɛ kokoa mu. Saa ahoni, adwumfo nsa ano nnwuma yi yɛ Awurade akyiwade.”\nNa ɔman no nyinaa begye so se, “Amen!”\n16“Nnome nka obiara a obebu nʼagya anaa ne na animtiaa.”\n17“Nnome nka obiara a opia ɔhye nam so bɔ ne yɔnko korɔn.”\n18“Nnome nka obiara a ɔma onifuraefo fom kwan.”\n19“Nnome nka obiara a osisi ahɔho, nyisaa ne akunafo.”\n20“Nnome nka obiara a ɔne nʼagya yere bɛda, efisɛ wagu nʼagya mpa ho fi.”\n21“Nnome nka obiara a ɔne aboa bɛda.”\n22“Nnome nka obiara a ɔne ne nuabea bɛda, sɛ ɔyɛ nʼagya babea anaa ne na babea.”\n23“Nnome nka obiara a ɔne nʼasebea bɛda.”\n24“Nnome nka obiara a obekum ɔfoforo wɔ kokoa mu.”\n25“Nnome nka obiara a ogye apaade, kum onipa a ɔnyɛɛ bɔne biara.”\n26“Nnome nka obiara a wanni mmara nsɛm yi so na wannye anto mu.”\nAKCB : 5 Mose 27


Yi Wo Yam Dwen Afoforo Ho Fa Suasua Yehowa | Adesua\n“Anigye ne nea ohu ɔbrɛfo mmɔbɔ.”—DW. 41:1.\nNNWOM: 130, 107\nDɛn na yebetumi ayɛ de akyerɛ sɛ yedwen yɛn abusua ho?\nDɛn na yebetumi ayɛ de akyerɛ sɛ yedwen asafo no mufo ho?\nDɛn na yebetumi ayɛ de akyerɛ sɛ yedwen nkurɔfo a yehyia wɔn wɔ asɛnka mu ho?\n1. Dɛn na Onyankopɔn nkurɔfo yɛ de kyerɛ sɛ wɔdodɔ wɔn ho?\nONYANKOPƆN nkurɔfo yɛ abusua baako; wɔdodɔ wɔn ho. (1 Yoh. 4:16, 21) Ɛtɔ da a, wɔyɛ nneɛma akɛse ma wɔn nuanom, nanso mpɛn pii no, nneɛma nketenkete pii na wɔyɛ de kyerɛ sɛ wɔdɔ wɔn. Ebi ne nsɛm a ɛhyɛ nkuran a wɔka kyerɛ wɔn nuanom, ne nneɛma pa a wɔyɛ ma wɔn. Sɛ yɛne afoforo di no yiye na yedwen wɔn ho a, na ‘yɛresuasua Onyankopɔn sɛ mma adɔfo.’—Efe. 5:1.\n2. Dɛn na Yesu yɛe a ɛkyerɛ sɛ ɔdɔ afoforo sɛnea n’Agya dɔ afoforo no?\n2 Yesu suasuaa n’Agya pɛpɛɛpɛ. Yesu kaa sɛ: “Mo a moabrɛ na wɔde nnesoa asoa mo nyinaa, mommra me nkyɛn, na mɛma mo ho adwo mo . . . , efisɛ midwo, na mebrɛ me ho ase koma mu.” (Mat. 11:28, 29) Sɛ yesuasua Kristo na ‘yehu ɔbrɛfo mmɔbɔ’ a, yenya yɛn soro Agya no anim dom, na yɛn ani gye pa ara. (Dw. 41:1) Yɛn abusuafo, asafo no mufo, ne wɔn a yehyia wɔn wɔ asɛnka mu no, momma yɛnhwɛ nea yebetumi ayɛ de akyerɛ sɛ yedwen wɔn ho.\nDWEN W’ABUSUA HO\n3. Dɛn na okunu bɛyɛ de akyerɛ sɛ ɔte ne yere ase, na odwen ne ho? (Hwɛ mfoni a ɛwɔ adesua yi mfiase no.)\n3 Okunu na ɛsɛ sɛ odi kan ma n’abusua hu sɛ odwen wɔn ho. (Efe. 5:25; 6:4) Bible tu okununom fo sɛ wɔne wɔn yerenom ntena “wɔ nimdeɛ mu.” Yebetumi akyerɛ saa asɛm yi ase nso sɛ ɛsɛ sɛ okunu dwen ne yere ho na ɔte no ase. (1 Pet. 3:7) Sɛ obi te afoforo ase a, ɛyɛ a odwen wɔn ho nso. Ɔbarima a ɔte ne yere ase nim sɛ ne yere yɛ ne hokafo, na ne yere nte sɛ ɔno wɔ nneɛma pii mu de, nanso ommu no abomfiaa. (Gen. 2:18) Enti, ɔma ne yere hu sɛ odwen ne ho, obu no, na odi no ni. Ɔbea warefo bi a ɔwɔ Canada kaa ne kunu ho asɛm sɛ: “Sɛ mekyerɛ m’adwene wɔ asɛm bi ho a, ɔmmɔ ngu, anaa ɔnka sɛ, ‘Ɛnsɛ sɛ wunya adwene a ɛte saa.’ Sɛ mekasa nso a, otie me. Sɛ ɔreboa me ama masesa m’adwene wɔ asɛm bi ho a, ɔtɔ ne bo ase.”\n4. Sɛ ɔbarima warefo ne mmea foforo rebɔ nkɔmmɔ a, dɛn na ɔbɛyɛ de akyerɛ sɛ odwen ne yere ho?\n4 Afei nso, ɔbarima a odwen ne yere ho ne mmea foforo rebɔ nkɔmmɔ a, osusuw sɛnea ne yere bɛte nka ho. Ɔmfa ne ho nhyehyɛ wɔn anaa ɔnkyerɛ wɔn ho anigye sɛnea ɛnsɛ; saa ara nso na sɛ ɔkɔ sohyial media so a ɔne mmea mmɔ nkɔmmɔ hunu, anaa ɔnkɔ Intanɛt so nkɔhwɛ nneɛma a ɛmfata. (Hiob 31:1) Odi ne yere nokware; ɛnyɛ ɔdɔ a ɔdɔ ne yere nko ara nti na ɔyɛ saa, na mmom esiane sɛ ɔdɔ Onyankopɔn na okyi bɔne nso nti.—Kenkan Dwom 19:14; 97:10.\n5. Dɛn na ɔbea warefo betumi ayɛ de akyerɛ sɛ ɔte ne kunu ase?\n5 Sɛ okunu suasua Yesu Kristo a ɔyɛ ne ti a, ɔboa ne yere ma onya “obu kɛse” ma no. (Efe. 5:22-25, 33) Sɛ ɔbea no nya obu a ɛte saa ma ne kunu a, ɛbɛma wate ne kunu ase, na ɔne no adi no yiye. Ɔyɛ saa bere a ɛsɛ sɛ ne kunu de bere pii yɛ nnwuma a egu ne so wɔ asafo no mu anaa bere a ɔhaw ahorow hyɛ ne so no. Ɔbarima warefo bi a ɔwɔ Britain kaa sɛ: “Ɛtɔ da a, me yere tumi hwɛ me hu sɛ biribi haw me. Ɛba saa a, ɔde nnyinasosɛm a ɛwɔ Mmebusɛm 20:5 no yɛ adwuma; sɛ mpo ehia sɛ ɔtwɛn kosi bere bi ansa na wabisa nea ɛhaw me a, ɔyɛ saa. Sɛ ɛyɛ asɛm bi a metumi ne no asusuw ho a, me ne no bɔ ho nkɔmmɔ.”\n6. Dɛn na yɛn nyinaa betumi ayɛ de ahyɛ mmofra nkuran ama wɔadwen afoforo ho, na ɛbɛboa mmofra no sɛn?\n6 Sɛ okunu ne ɔyere ne wɔn ho wɔn ho di no yiye na wobu wɔn ho wɔn ho a, wɔyɛ nhwɛso pa ma wɔn mma. Awofo titiriw na ɛyɛ wɔn asɛyɛde sɛ wɔtete wɔn mma ma wohu sɛnea wobedwen afoforo ho. Ɛho nhwɛso ni. Awofo betumi akyerɛ wɔn mma sɛ ɛnsɛ sɛ wotu mmirika wɔ Ahenni Asa so. Sɛ awofo ne wɔn mma kɔ apontow ase a, wobetumi aka akyerɛ wɔn mma sɛ wɔmma wɔn a wɔn mfe akɔ anim nni kan nkɔfa wɔn aduan. Nokwasɛm ne sɛ, asafo no mufo nyinaa betumi aboa awofo. Sɛ abofra bi yɛ biribi a ɛkyerɛ sɛ odwen yɛn ho a, ɛsɛ sɛ yɛkamfo no; ebia wabue pon ama yɛn. Sɛ yɛkamfo abofra no a, ɛbɛma n’ani agye, na aka ne koma ama wahu sɛ “ɔma mu wɔ anigye pii sen ogye.”—Aso. 20:35.\n“YENSUSUW YƐN HO YƐN HO HO” WƆ ASAFO NO MU\n7. Dɛn na Yesu yɛe de kyerɛe sɛ odwen ɔbarima a n’aso asiw no ho, na dɛn na yebetumi asua afi nea Yesu yɛe no mu?\n7 Bere bi a na Yesu wɔ Dekapoli mpɔtam hɔ no, nkurɔfo de “ɔbarima bi a n’aso asiw a ontumi nkasa yiye brɛɛ no.” (Mar. 7:31-35) Sɛ́ anka Yesu bɛsa no yare wɔ nnipadɔm no mu no, ɔde no “kɔɔ nkyɛn” kɔsaa no yare. Adɛn nti na ɔyɛɛ saa? Ebia ɔbarima no yare nti, na ɔfɛre sɛ ɔbɛkɔ nnipa mu. Ɛbɛyɛ sɛ wei na Yesu hui nti a ɔde no kɔɔ nkyɛn kɔsaa no yare no. Yɛn de, yɛrentumi nsa yare anwonwakwan so. Nanso, ɛsɛ sɛ yɛma yɛn mfɛfo Kristofo hu sɛ yedwen wɔn ahiade ne sɛnea wɔte nka ho. Ɔsomafo Paulo kaa sɛ: “Momma yensusuw yɛn ho yɛn ho ho, nkanyan yɛn ho yɛn ho nkɔ ɔdɔ ne nnwuma pa mu.” (Heb. 10:24) Yesu tee ɔbarima a na n’aso asiw no ase, na ɔne no dii no yiye. Wei yɛ nhwɛso pa a yebetumi asuasua!\n8, 9. Dɛn na yebetumi ayɛ de akyerɛ sɛ yedwen anuanom a wɔn mfe akɔ anim ne wɔn a wɔyare ho? (Ma ɛho nhwɛso.)\n8 Dwen wɔn a wɔn mfe akɔ anim ne wɔn a wɔyare ho. Ɔdɔ na ɛma Kristofo asafo no da nsow, na ɛnyɛ biribiara a wɔtoto no pɛpɛɛpɛ. (Yoh. 13:34, 35) Saa ɔdɔ no kanyan yɛn ma yɛyɛ nea yebetumi biara boa yɛn nuanom a wɔn mfe akɔ anim ne wɔn a wɔyare ma wɔkɔ Kristofo nhyiam ne asɛnka. Sɛ ɛyɛ den ma yɛn sɛ yɛbɛboa wɔn, anaa wontumi nyɛ pii mpo a, yɛyɛ saa. (Mat. 13:23) Michael te mmubuafo akongua mu. N’ani sɔ sɛnea n’abusuafo ne anuanom a wɔwɔ n’asɛnka kuw mu boa no no. Ɔka sɛ: “Esiane sɛ wɔn nyinaa boa me nti, mitumi kɔ asafo nhyiam dodow no ara, na mekɔ asɛnka nso daa. M’ani gye baguam adansedi ho pa ara.”\n9 Wokɔ Betel ahorow bi a, wubehu wɔn a wɔn mfe akɔ anim ne wɔn a wɔyare wɔ hɔ. Ahwɛfo a wɔdɔ wɔn nuanom anokwafo yi dwen wɔn ho, na wɔyɛ nhyehyɛe ma wɔn ma wɔkyerɛw nkrataa de di adanse, na wodi adanse wɔ tɛlɛfon so nso. Bill adi mfe 86, na ɔkyerɛw nkrataa de kodi nkurɔfo a wɔwɔ akyirikyiri adanse. Ɔka sɛ: “Yɛn ani sɔ hokwan a yɛanya sɛ yetumi kyerɛw nkrataa.” Nancy adi mfe 90. Ɔka sɛ: “Sɛ mekyerɛw nkrataa a, mimmu no sɛ biribi a mede rehyehyɛ nhoma kotoku (envelope) mu ara kɛkɛ. Mefa no sɛ mereyɛ asɛnka adwuma. Ehia sɛ nkurɔfo hu nokware no!” Wɔwoo Ethel afe 1921. Ɔka sɛ: “Me ho tutu me daa. Ɛtɔ da a, ɛyɛ den sɛ mɛhyɛ atade mpo.” Ɛte saa de, nanso odi adanse wɔ tɛlɛfon so, na ɔyɛ sankɔhwɛ a etu mpɔn. Barbara adi mfe 85. Ɔka sɛ: “Esiane sɛ mente apɔw nti, ɛyɛ den pa ara sɛ mɛkɔ asɛnka daa. Nanso, mitumi di nkurɔfo adanse wɔ tɛlɛfon so. Yehowa, meda wo ase!” Bɛyɛ afe baako no, anuanom a wɔn mfe akɔ anim bi de nnɔnhwerew 1,228 yɛɛ asɛnka adwuma no, wɔkyerɛw nkrataa 6,265, wɔfrɛɛ nnipa bɛboro 2,000 wɔ tɛlɛfon so, na wɔmaa nhoma 6,315! Yebetumi aka pa ara sɛ, adwuma a wɔyɛe yi maa Yehowa ani gyei!—Mmeb. 27:11.\n10. Dɛn na yebetumi ayɛ de aboa yɛn nuanom ama wɔate nea ɛkɔ so wɔ Kristofo nhyiam ase nyinaa?\n10 Dwen afoforo ho wɔ Kristofo nhyiam ase. Yɛpɛ sɛ yɛn nuanom te nea ɛkɔ so wɔ asafo nhyiam ahorow ase nyinaa. Sɛ yedwen wɔn ho a, yebetumi aboa wɔn ama wɔayɛ saa. Yɛbɛyɛ no sɛn? Ade baako a yebetumi ayɛ ne sɛ yebedu asafo nhyiam ase ntɛm sɛnea ɛbɛyɛ a yɛrentwetwe nkurɔfo adwene. Ɛwom, ɛtɔ da a, biribi a yɛnhwɛ kwan betumi asi ama yɛaka akyi. Nanso, sɛ yɛtaa ka akyi a, ɛsɛ sɛ yesusuw sɛnea etumi haw yɛn nuanom ho, na yɛhwɛ nsakrae a yebetumi ayɛ de akyerɛ sɛ yedwen wɔn ho. Ɛsɛ sɛ yɛkae nso sɛ Yehowa ne ne Ba no na wɔafrɛ yɛn. (Mat. 18:20) Ɛsɛ sɛ yɛma wohu sɛ yebu wɔn pa ara!\n11. Wɔn a wɔwɔ dwumadi wɔ asafo nhyiam ase no, adɛn nti na ɛsɛ sɛ wɔde akwankyerɛ a ɛwɔ 1 Korintofo 14:40 no yɛ adwuma?\n11 Sɛ yedwen yɛn nuanom ho a, yɛde akwankyerɛ a ɛwɔ Bible mu yi bɛyɛ adwuma. Ɛka sɛ: “Momma biribiara nkɔ so fɛfɛɛfɛ a nhyehyɛe da ho.” (1 Kor. 14:40) Anuanom a wɔwɔ dwumadi wɔ asafo nhyiam ase di saa akwankyerɛ yi so, enti wowie wɔn dwumadi bere ano. Saa a wɔyɛ no kyerɛ sɛ wodwen ɔkasafo a odi hɔ ne asafo mũ no nyinaa ho. Ebia anuanom bi betwa kwantenten ansa na wɔakodu wɔn fie. Ebia afoforo nso bɛfa trotro anaa bɔs. Ebinom nso wɔ hɔ a, ebia wɔn kununom anaa wɔn yerenom nni asafo no mu, na wɔretwɛn wɔn denneennen.\n12. Asafo mu mpanyimfo a wɔyɛ adwumaden no, ɛfata sɛ yɛde ‘nidi soronko ma wɔn ɔdɔ mu.’ Adɛn ntia? (Hwɛ adaka a wɔato din “ Dwen Wɔn a Wodi Anim No Ho.”)\nDwen Wɔn a Wodi Anim No Ho\nƐtɔ da a, ebia onua bi a wagye din anaa nkurɔfo nim no pa ara bɛba abɛsra yɛn asafo anaa ɔbɛba nhyiam bi a yɛakɔ ase. Ebia ɔyɛ ɔmansin sohwɛfo, ɔyɛ adwuma wɔ Betel, ɔyɛ Baa Boayikuw muni, Akwankyerɛ Kuw no muni, anaa Akwankyerɛ Kuw no boafo.\nƐfata sɛ yɛde ‘nidi soronko ma wɔn ɔdɔ mu esiane adwuma a wɔreyɛ no nti.’ (1 Tes. 5:12, 13) Sɛ yɛne wɔn di sɛ yɛn nuanom, na yɛanyɛ wɔn sɛ nnipa a wɔagye din wɔ wiase no mu a, yebetumi de nidi a ɛte saa ama wɔn de akyerɛ sɛ yedwen wɔn ho. Nanso yɛn nuanom binom nyɛ saa. Dɛn na wɔyɛ? Wɔpere araa sɛ wobetwa anuanom a wɔagye din no mfoni; ɛyɛ a wommisa wɔn ansa na wɔatwa wɔn mfoni, na wɔde saa mfoni no gu sohyial media so, anaa wɔka kyerɛ wɔn sɛ wɔmfa wɔn nsa nhyɛ wɔn nhoma anaa wɔn Bible ase. Wunnye ntom sɛ saa suban no yɛ wiase no su?—Efe. 2:1, 2.\nYehowa pɛ sɛ n’asomfo brɛ wɔn ho ase, ɛnkanka, wɔn a wɔwɔ asɛyɛde a emu yɛ duru! (Mat. 23:11, 12) Enti, momma yemmu anuanom a wodi anim no sɛ asomfo a wɔbrɛ wɔn ho ase, na ɛnsɛ sɛ yɛyɛ yɛn adwene sɛ kyenkyen ara a yebetwa wɔn mfoni. *—Mika 6:8; 1 Kor. 10:31.\n^ nky. 50 Hwɛ adaka a wɔato din “Ɔdɔ ‘Nyɛ Ade a Ɛnsɛ’” a ɛbaa January 2016, Ɔwɛn-Aban, kr. 26 mu.\n12 Asafo mu mpanyimfo a wɔyɛ adwumaden wɔ asafo no mu a wɔde nsi ne ahokeka di asɛnka adwuma no anim no, ɛfata sɛ yedwen wɔn ho pa ara. (Kenkan 1 Tesalonikafo 5:12, 13.) Yegye di sɛ w’ani sɔ nea asafo mu mpanyimfo yɛ no. Ɛnde, momma yɛnyɛ nea yebetumi biara ntie wɔn na yɛmmoa wɔn, efisɛ ‘wɔn na wɔhwɛ yɛn kra so sɛ nnipa a wobebu ho akontaa.’—Heb. 13:7, 17.\nDWEN AFOFORO HO WƆ ASƐNKA MU\n13. Sɛnea Yesu ne nkurɔfo dii no, dɛn na yebetumi asua afi mu?\n13 Yesaia hyɛɛ Yesu ho nkɔm sɛ: “Ɔremmu demmire a abukaw biara mu, na ɔrennum ntamaban biara a ayɛ wusiwusi.” (Yes. 42:3) Esiane sɛ Yesu dɔ nnipa nti, na ɔwɔ ayamhyehye ma wɔn. Nkurɔfo a na wɔn abam abu a wɔayɛ sɛ demmire a abukaw anaa kanea a ne ntamaban ayɛ wusiwusi no, na Yesu te wɔn ase. Enti, onyaa wɔn ho abotare yii ne yam boaa wɔn. Ná mmofra mpo tumi kɔ ne nkyɛn. (Mar. 10:14) Ɛwom, nhumu a na Yesu wɔ no, yenni bi, na saa ara nso na yɛrentumi nkyerɛkyerɛ te sɛ ɔno! Nanso yebetumi adwen nkurɔfo a wɔwɔ yɛn asasesin mu ho, na ɛsɛ sɛ yɛyɛ saa. Nea yɛbɛyɛ de akyerɛ sɛ yedwen wɔn ho ne sɛnea yɛne wɔn bɛkasa, bere a yɛne wɔn bɛkasa, ne bere tenten a yɛne wɔn bɛkasa.\n14. Adɛn nti na ɛsɛ sɛ yɛhwɛ sɛnea yɛne afoforo kasa no yiye?\n14 Sɛn na ɛsɛ sɛ yɛne nkurɔfo kasa? Ɛnnɛ, aguadifo, amanyɔfo, ne nyamesom akannifo a wɔn tirim yɛ den na wɔbɔ nyansakorɔn ‘apirapira’ nnipa mpempem pii, na ‘wɔagyaw wɔn agu hɔ.’ (Mat. 9:36) Wei nti, nnipa pii wɔ hɔ a, wonnye obiara nni, na wonni anidaso. Ɛno nti na ehia sɛ nsɛm a yɛka ne ɛnne a yɛde kasa no ma wohu sɛ yɛn yam ye, na yedwen wɔn ho! Nokwasɛm ni, ɛnyɛ Bible mu nimdeɛ a yɛwɔ ne sɛnea yɛka asɛm ma ɛtɔ asom no nko ara nti na nkurɔfo pii tie asɛm a yɛka no, na mmom sɛnea yɛkyerɛ wɔn ho anigye na yɛma wohu sɛ yedwen wɔn ho no nso ka ho.\n15. Nneɛma bɛn na yebetumi ayɛ de akyerɛ sɛ yedwen nkurɔfo a yedi wɔn adanse no ho?\n15 Nneɛma pii wɔ hɔ a yebetumi ayɛ a ɛbɛma nkurɔfo a yedi wɔn adanse no ahu sɛ yedwen wɔn ho. Ɔkwan baako a eye pa ara a yɛfa so kyerɛkyerɛ ne sɛ yebebisa nkurɔfo nsɛm. Ɛsɛ sɛ yɛtɔ yɛn bo ase bisa nsɛm ma wohu sɛ yebu wɔn. Ɔkwampaefo bi asasesin mu no, nnipa pii wɔ hɔ a wɔmpɛ kasa na wɔfɛre ade, enti ohui sɛ ɛnsɛ sɛ obisa nsɛm a ɛbɛhyɛ wɔn aniwu. Ɛno nti, wammisa nsɛm a wontumi mmua anaa wɔrentumi mmua no yiye. Nsɛm a wammisa no bi ne, ‘Wunim Onyankopɔn din?’ anaa ‘Wunim Onyankopɔn Ahenni?’ Mmom, ɛyɛ a ɔka asɛm bi te sɛ, “Mahu wɔ Bible mu sɛ Onyankopɔn wɔ din. Menkyerɛ wo saa din no anaa?” Ɛnyɛ baabiara na wubetumi afa saa kwan yi so adi adanse, efisɛ ɛsono nnipa a wɔwɔ baabiara ne ɛhɔ amammerɛ. Nanso, ɛsɛ sɛ yedwen nkurɔfo a yehyia wɔn wɔ asɛnka mu ho, na yebu wɔn bere nyinaa. Sɛ yebetumi ayɛ wei a, ehia sɛ yehu wɔn yiye pa ara.\n16, 17. Sɛ yedwen nkurɔfo ho a, (a) bere bɛn na yɛbɛkɔ wɔn nkyɛn? (b) bere tenten ahe na yɛne wɔn bɛkasa?\n16 Bere bɛn na ɛsɛ sɛ yɛkɔ nkurɔfo nkyɛn? Sɛ yɛreyɛ afie afie asɛnka a, yɛkɔ nkurɔfo nkyɛn bere a wɔmfrɛɛ yɛn. Enti, hwɛ sɛnea ehia sɛ yɛkɔ wɔn nkyɛn bere a wɔn ani begye ho pa ara sɛ wɔne yɛn bɛbɔ nkɔmmɔ! (Mat. 7:12) Sɛ nhwɛso no, nkurɔfo a wɔwɔ w’asasesin mu no, edu Memeneda ne Kwasida a, wɔda a wɔnsɔre ntɛm anaa? Sɛ saa a, wubetumi afi ase adi adanse wɔ mmɔnten so, ayɛ baguam adansedi, anaa woakɔ nkurɔfo a wunim sɛ wɔasɔre dedaw no nkyɛn akɔyɛ sankɔhwɛ.\n17 Bere tenten ahe na ɛsɛ sɛ yedi? Nnipa pii nni adagyew koraa, enti ɛbɛyɛ papa sɛ wokɔ wɔn nkyɛn a worenkyɛ, titiriw, mfiase no. Ɛyɛ papa sɛ yetwa yɛn asɛm so ntɛm sen sɛ yɛbɛkyɛ wɔ hɔ. (1 Kor. 9:20-23) Sɛ nkurɔfo hu sɛ yɛahu nea wɔreyɛ anaa yehu sɛ wonni adagyew a, ebia wɔn ani begye ho sɛ yɛbɛsan aba wɔn nkyɛn bere foforo. Yɛahu pa ara sɛ, ɛsɛ sɛ yɛda Onyankopɔn honhom aba no adi wɔ asɛnka mu. Sɛ yɛyɛ saa a, yɛbɛyɛ “Onyankopɔn mfɛfo adwumayɛfo,” na ebia Yehowa bɛfa yɛn so atwe obi aba nokware no mu.—1 Kor. 3:6, 7, 9.\n18. Sɛ yedwen afoforo ho a, nhyira bɛn na yɛhwɛ kwan sɛ yebenya?\n18 Momma yɛmmɔ mmɔden pa ara sɛ yebedwen afoforo ho wɔ abusua no mu, asafo no mu, ne asɛnka mu. Sɛ yɛyɛ saa a, yebenya nhyira pii ɛnnɛ ne daakye. Dwom 41:1, 2 ka sɛ: “Anigye ne nea ohu ɔbrɛfo mmɔbɔ; Yehowa begye no ahohia da mu. . . . Wɔbɛfrɛ no anigye wɔ asase so.”\nShare Share Yi Wo Yam Dwen Afoforo Ho Fa Suasua Yehowa


Momma Yɛnkyerɛ Onyankopɔn Adom Ho Anisɔ | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Yɛn nyinaa anya adom pii.”—YOH. 1:16.\nNNWOM: 95, 13\nDɛn ne ade a ɛsen biara a Yehowa de adom adesamma?\nDɛn na yebetumi ayɛ de akyerɛ sɛ seesei yɛhyɛ adom ase, na yɛnhyɛ bɔne ase bio?\nNhyira bɛn na Yehowa adom ma yenya?\n1, 2. (a) Yesu mfatoho a ɛfa bobeturo wura ho no, ka ho asɛm. (b) Ɔkwan bɛn so na mfatoho no ma yehu biribi fa ayamye ne adom ho?\nDA KORO anɔpatutuutu, bobeturo wura bi kɔɔ gua so sɛ ɔrekɔpɛ apaafo ama wɔakɔyɛ adwuma wɔ ne bobeturo mu. Mmarima a onyaa wɔn no penee akatua a ɔkae sɛ ɔde bɛma wɔn no so, na wɔkɔyɛɛ adwuma no. Nanso esiane sɛ na afuw wura no hia adwumayɛfo pii nti, saa da no, ɔsan kɔɔ gua no so mpɛn pii sɛ ɔrekɔpɛ adwumayɛfo no bi aka ho. Wɔn a ɔbɔɔ wɔn paa anwummere no mpo, ɔkae sɛ ɔbɛma wɔn akatua a ɛfata. Eduu anwummere no, ɔboaboaa adwumayɛfo no nyinaa ano sɛ ɔrebetua wɔn ka. Akatua koro na ɔde maa wɔn mu biara. Wɔn a wɔyɛɛ adwuma nnɔnhwerew pii ne wɔn a wɔyɛɛ adwuma dɔnhwerew baako pɛ no nyinaa nyaa akatua koro. Bere a wɔn a wodii kan bɔɔ wɔn paa no huu saa no, wonwiinwii. Bobeturo wura no bisaa wɔn sɛ: ‘Adɛn, moampene akatua a mekae sɛ mede bɛma mo no so anaa? Enti minni hokwan sɛ mitua m’adwumayɛfo nyinaa ka sɛnea mepɛ? Papa a mereyɛ yi nti na mo ani abere anaa?’—Mat. 20:1-15.\n2 Yesu mfatoho no ma yɛkae Yehowa su bi a Bible taa ka ho asɛm. Ɛno ne ‘n’adom.’  (Kenkan 2 Korintofo 6:1.) Adwumayɛfo a wɔyɛɛ adwuma dɔnhwerew baako pɛ no, ɛte sɛ nea na ɛmfata sɛ wonya da koro akatua. Nanso bobeturo wura no daa ayamye soronko adi kyerɛɛ wɔn. Bible ho ɔbenfo bi kyerɛkyerɛ asɛmfua “adom” mu sɛ: “Nea ɛkyerɛ ara ne akyɛde a obi yi ne yam de ma, biribi a wɔde ma obi a wanyɛ ho adwuma anaa ɛmfata no.”\nYEHOWA AKYƐDE A ƐSEN BIARA\n3, 4. Adɛn nti na Yehowa adom adesamma nyinaa, na ɔyɛɛ no sɛn?\n3 Kyerɛwnsɛm no ka “Onyankopɔn dom akyɛde” ho asɛm. (Efe. 3:7) Adɛn nti na Yehowa de saa “akyɛde” yi ma yɛn, na ɔyɛ no sɛn? Sɛ yetumi yɛ nea Yehowa pɛ sɛ yɛyɛ nyinaa pɛpɛɛpɛ a, ɛnde yebetumi aka sɛ ɛfata sɛ ɔda ayamye adi kyerɛ yɛn. Nanso, yentumi nyɛ saa. Ɛno nti, Ɔhene Solomon onyansafo no kae sɛ: “Ɔtreneeni biara nni asase so a adepa nko ara na ɔyɛ na ɔnyɛ bɔne.” (Ɔsɛnk. 7:20) Ɔsomafo Paulo nso kae sɛ: “Wɔn nyinaa ayɛ bɔne na wonnu Onyankopɔn anuonyam ho,” na “bɔne akatua ne owu.” (Rom. 3:23; 6:23a) Ampa, yɛfata owu.\n4 Nanso, Yehowa daa ne dɔ adi kyerɛɛ abɔnefo wɔ ɔkwan a ɛsen biara so. Yebetumi aka sɛ ɛyɛ adom a ɛso bi nni. Yehowa somaa “ne Ba a ɔwoo no koro” no baa asase so sɛ ommewu mma yɛn. Ɛno ne n’akyɛde a ɛsen biara a ɔde ama yɛn. (Yoh. 3:16) Enti, Paulo kaa Yesu ho asɛm sɛ “wɔde anuonyam ne nidi abɔ no abotiri, owu amanehunu nti, na ɔnam Onyankopɔn adom so aka owu ahwɛ ama onipa biara.” (Heb. 2:9) Ampa, “akyɛde a Onyankopɔn de ma ne daa nkwa a ɛnam yɛn Awurade Kristo Yesu so” no.—Rom. 6:23b.\n5, 6. (a) Sɛ bɔne di yɛn so a, dɛn na efi mu ba? (b) Sɛ yɛhyɛ adom ase a, dɛn na ɛboa yɛn ma yɛyɛ?\n5 Ɛyɛɛ dɛn na bɔne ne owu trɛw kaa nnipa nyinaa? Bible ka sɛ: ‘Ɛnam onipa biako, Adam, bɔne so na owu dii’ Adam asefo so “hene.” (Rom. 5:12, 14, 17) Nanso anigyesɛm ne sɛ, yɛpɛ a, yɛremma bɔne nni yɛn so bio. Sɛ yenya Kristo agyede afɔre no mu gyidi a, ɛnde na yɛde yɛn ho ahyɛ Yehowa adom ase. Ɛbɛyɛ dɛn na wei atumi ayɛ yiye? Bible ka sɛ: “Bere a bɔne dɔɔso no, adom dɔɔso boroo so. Atirimpɔw bɛn ntia? Nea ɛbɛyɛ a sɛnea bɔne ne owu dii hene no, adom nso nam trenee so bedi hene, na ɛnam yɛn Awurade Yesu Kristo so akowie daa nkwa mu.”—Rom. 5:20, 21.\n6 Ɛwom sɛ yɛda so yɛ abɔnefo de, nanso ɛnsɛ sɛ yegyaagyae yɛn ho ma bɔne di yɛn so tumi. Sɛ mpo yɛyɛ bɔne a, yebetumi asrɛ Yehowa sɛ ɔmfa nkyɛ yɛn. Paulo bɔɔ Kristofo kɔkɔ sɛ: “Ɛnsɛ sɛ bɔne nya mo so tumi, efisɛ munni mmara ase, na mmom adom ase.” (Rom. 6:14) Ɛno ma yɛbɛhyɛ adom ase. Sɛ ɛba saa a, dɛn na ɛma yɛyɛ? Paulo kae sɛ: ‘Onyankopɔn adom kyerɛkyerɛ yɛn sɛ yenkyi bɔne ne wiase akɔnnɔ, na yɛn adwenem nna hɔ na yɛmfa trenee ne onyamesom pa ntena wiase nhyehyɛe yi mu.’—Tito 2:11, 12.\nADOM AKYƐDE NO ‘YƐ ADWUMA AKWAN HOROW SO’\n7, 8. Sɛ yɛka sɛ Yehowa adom ‘yɛ adwuma akwan horow so’ a, ɛkyerɛ sɛn? (Hwɛ mfonini a ɛwɔ adesua yi mfiase no.)\n7 Ɔsomafo Petro kae sɛ: “Sɛnea akyɛde a obiara nsa aka te no, momfa nsonsom mo ho sɛ afiehwɛfo pa a wɔde Onyankopɔn dom akyɛde a ɛyɛ adwuma akwan horow so no ahyɛ wɔn nsa.” (1 Pet. 4:10) Saa asɛm no kyerɛ sɛn? Nea ɛkyerɛ ne sɛ, sɔhwɛ biara a yebehyia no, Yehowa betumi aboa yɛn ama yɛagyina ano. (1 Pet. 1:6) Enti sɔhwɛ biara a ɛbɛba yɛn so no, Onyankopɔn beyi ne yam aboa yɛn ama yɛatumi agyina ano bere nyinaa.\n8 Nokwasɛm ne sɛ, Yehowa adom yɛ adwuma wɔ akwan horow so. Ɔsomafo Yohane kae sɛ: “Adom a ahyɛ no mã nti, yɛn nyinaa anya adom pii afi ne hɔ.” (Yoh. 1:16) Esiane sɛ Yehowa da ayamye adi wɔ akwan horow so nti, yenya nhyira pii? Ebi ne sɛn?\n9. Yɛyɛ dɛn nya Yehowa adom so mfaso, na dɛn na yebetumi ayɛ de akyerɛ ho anisɔ?\n9 Yehowa de yɛn bɔne kyɛ yɛn. Sɛ yɛyɛ bɔne na yenu yɛn ho, na yɛyere yɛn ho ko tia yɛn mmerɛwyɛ a, Yehowa adom nti, ɔde kyɛ yɛn. (Kenkan 1 Yohane 1:8, 9.) Ɛsɛ sɛ yɛkyerɛ Onyankopɔn mmɔborɔhunu ho anisɔ na yɛhyɛ no anuonyam. Paulo kyerɛw ne mfɛfo Kristofo a wɔasra wɔn no sɛ: “[Yehowa agye] yɛn afi esum tumi ase de yɛn aba ne Ba a ɔdɔ no no ahenni mu, na ɔno na yɛnam no so anya ogye, kyerɛ sɛ yɛn bɔne fafiri.” (Kol. 1:13, 14) Sɛ Yehowa de yɛn bɔne kyɛ yɛn a, ɛma yenya nhyira pii.\n10. Onyankopɔn adom nti, nhyira bɛn na yenya?\n10 Asomdwoe ba yɛne Onyankopɔn ntam. Esiane sɛ yɛyɛ abɔnefo nti, wɔbɛwo yɛn no, na yɛyɛ Onyankopɔn atamfo. Paulo gyee saa asɛm yi toom, na ɔkae sɛ: “Bere a na yɛyɛ atamfo no wɔnam ne Ba no wu so pataa yɛne Onyankopɔn ntam.” (Rom. 5:10) Saa mpata no ma asomdwoe tumi ba yɛne Yehowa ntam. Paulo de hokwan yi totoo Yehowa adom ho sɛ: “Afei a wofi gyidi mu abu yɛn [Kristo nuanom a wɔasra wɔn] bem yi, momma yɛne Onyankopɔn nnya asomdwoe denam yɛn Awurade Yesu Kristo so, nea yɛnam ne so nso de gyidi anya adom a yegyina mu seesei yi mu kwan no; na momma yenni ahurusi wɔ Onyankopɔn anuonyam ho anidaso no mu.” (Rom. 5:1, 2) Nhyira bɛn ara ni!\nOnyankopɔn adom no yɛ adwuma akwan horow so: Yenya hokwan te asɛmpa no (Hwɛ nkyekyɛm 11)\n11. Ɔkwan bɛn so na Kristofo a wɔasra wɔn no de “nguan foforo” no ba trenee mu?\n11 Yebetumi abɛyɛ atreneefo. Wɔwoo yɛn nyinaa wɔ bɔne mu. Nanso, odiyifo Daniel hyɛɛ nkɔm sɛ wɔ awiei bere mu no, “mmadwemma no,” wɔn a wɔasra wɔn a wɔda so wɔ asase so no, ‘de nnipa bebree bɛba trenee mu.’ (Kenkan Daniel 12:3.) Wɔnam asɛnka ne ɔkyerɛkyerɛ adwuma no so ama “nguan foforo” no ɔpepem pii anya gyinabea pa wɔ Yehowa anim. (Yoh. 10:16) Yehowa adom nti na wɔanya gyinabea pa a ɛte saa. Paulo kyerɛkyerɛɛ mu sɛ: “Ɛyɛ akyɛde ara kwa sɛ wɔnam Kristo Yesu agyede no so abu wɔn bem wɔ [Onyankopɔn adom] mu.”—Rom. 3:23, 24.\nYetumi bɔ mpae (Hwɛ nkyekyɛm 12)\n12. Sɛ yɛreka Onyankopɔn adom ho asɛm a, mpaebɔ ba mu sɛn?\n12 Yɛnam mpaebɔ so tumi kɔ Onyankopɔn ahengua anim. Yehowa adom nti, yɛnam mpaebɔ so tumi kɔ ne soro ahengua no anim. Nokwarem no, Paulo frɛɛ Yehowa ahengua no “adom ahengua,” na ɔka kyerɛ yɛn sɛ yɛmfa “ahotoso” nkɔ ahengua no anim. (Heb. 4:16a) Yehowa nam ne Ba no so ama yɛanya saa hokwan yi. Kyerɛwnsɛm no ka sɛ: “Ɔno so na yɛnam kasa nnam so, na yɛnam ne mu gyidi a yɛwɔ no so tumi kɔ Onyankopɔn anim ahotoso mu.” (Efe. 3:12) Anokwa, Yehowa adom yɛn paa sɛ wama yetumi kɔ n’anim wɔ mpaebɔ mu!\nYenya mmoa wɔ bere a ɛsɛ mu (Hwɛ nkyekyɛm 13)\n13. Ɔkwan bɛn so na Onyankopɔn adom betumi aboa yɛn wɔ “bere a ɛsɛ mu”?\n13 Yetumi nya mmoa wɔ bere a ɛsɛ mu. Paulo hyɛɛ yɛn nkuran sɛ yɛmfa ahotoso nkɔ Yehowa anim wɔ mpaebɔ mu “na yɛanya mmɔborɔhunu na yɛahu adom a ɛbɛboa yɛn bere a ɛsɛ mu.” (Heb. 4:16b) Bere biara a yebehyia sɔhwɛ anaa nneɛma nkɔ yiye wɔ yɛn abrabɔ mu no, yebetumi asu afrɛ Yehowa sɛ onhu yɛn mmɔbɔ na ɔmmoa yɛn. Ɛwom sɛ yɛyɛ abɔnefo de, nanso otie yɛn sufrɛ. Mpɛn pii no, ɔnam yɛn mfɛfo Kristofo so na ɛboa yɛn. Ɛba saa a, “ɛma yenya akokoduru ka sɛ: ‘Yehowa ne me boafo; merensuro. Dɛn na onipa betumi ayɛ me?’”—Heb. 13:6.\n14. Ɔkwan bɛn so na Yehowa adom betumi ama yɛn koma atɔ yɛn yam?\n14 Ɔma yenya awerɛkyekye, na yɛn koma tɔ yɛn yam. Nhyira kɛse a Yehowa adom nti yenya no baako ne sɛ, sɛ yɛn koma bubu a, ɔkyekye yɛn werɛ. (Dw. 51:17) Kristofo a na wɔrehyia ɔtaa wɔ Tesalonika no, Paulo kyerɛw wɔn sɛ: “Yɛn Awurade Yesu Kristo, ne yɛn Agya Onyankopɔn a ɔdɔɔ yɛn na ɔmaa yɛn daa awerɛkyekye ne anidaso pa wɔ adom mu no, ɔnkyekye mo koma werɛ, na ɔmma munnyina pintinn.” (2 Tes. 2:16, 17) Hwɛ sɛnea ɛyɛ awerɛkyekye sɛ yɛahu sɛ Yehowa dwen yɛn ho! N’ayamye nti na ɔboa yɛn.\n15. Onyankopɔn adom nti, anidaso bɛn na yɛanya?\n15 Yɛwɔ anidaso sɛ yebenya daa nkwa. Esiane sɛ yɛyɛ abɔnefo nti, sɛ ɛkaa yɛn nko ara a, anka yenni anidaso biara. (Kenkan Dwom 49:7, 8.) Nanso Yehowa ama yɛanya anidaso a ɛso bi nni. Yesu hyɛɛ n’akyidifo bɔ sɛ: “M’Agya no apɛde ne sɛ obiara a ohu Ɔba no na ogye no di no benya daa nkwa.” (Yoh. 6:40) Ampa, daa nkwa anidaso no yɛ akyɛde. Ɛyɛ Onyankopɔn adom a wada no adi. Paulo ani gyee saa asɛm no ho, na ɔkae sɛ: “Wɔada Onyankopɔn adom a ɛde nkwagye brɛ nnipa ahorow nyinaa no adi.”—Tito 2:11.\nMFA ONYANKOPƆN ADOM HO NYƐ BƆNE\n16. Ɔkwan bɛn so na tete Kristofo binom faa Onyankopɔn adom ho yɛɛ bɔne?\n16 Ɛwom sɛ Yehowa adom ama yɛanya nhyira pii de, nanso ɛnsɛ sɛ yɛyɛ ahantan susuw sɛ ɔpene biribiara a yɛyɛ so. Tete Kristofo binom yɛɛ wɔn adwene sɛ ‘wɔbɛdan Onyankopɔn adom de ayɛ anoyi de abu ahohwibra.’ (Yuda 4) Ɛda adi sɛ, saa Kristofo a na wonni nokware no susuwii sɛ wobetumi ayɛ bɔne na wɔahwɛ kwan sɛ Yehowa de bɛkyɛ wɔn. Nea enye koraa no, wɔyɛɛ wɔn adwene sɛ wɔbɛdaadaa wɔn nuanom ama wɔakɔka wɔn ho wɔ wɔn ahohwibra no mu. Saa ara na ɛnnɛ nso, obiara a ɔreyɛ saa no ‘asopa adom honhom no pasaa.’—Heb. 10:29.\n17. Afotu a emu yɛ den bɛn na Petro de mae?\n17 Ɛnnɛ, Satan adaadaa Kristofo binom ama wɔanya adwene sɛ, esiane sɛ Onyankopɔn yɛ mmɔborɔhunufo nti, wobetumi ayɛ bɔne na wɔafa wɔn ho adi. Nanso, ɛwom sɛ nea Yehowa pɛ ne sɛ ɔde abɔnefo a wɔanu wɔn ho bɔne bɛkyɛ wɔn de, nanso ɔhwɛ kwan sɛ yɛbɛyere yɛn ho ako atia yɛn mmerɛwyɛ. Ɔmaa Petro kyerɛwee sɛ: “Enti, adɔfo, esiane sɛ munim eyi dedaw nti, monhwɛ mo ho yiye na mmaratofo amfa wɔn nnebɔne no antwe mo ankɔ, na bere a moatim yi moanhwe ase. Dabida, na mmom monkɔ so nnyin wɔ yɛn Awurade ne yɛn Agyenkwa Yesu Kristo adom ne nimdeɛ mu.”—2 Pet. 3:17, 18.\nONYANKOPƆN ADOM MA YENYA ASƐYƐDE\n18. Esiane sɛ Yehowa adom yɛn nti, asɛyɛde ahorow bɛn na yɛanya?\n18 Esiane sɛ yɛkyerɛ Yehowa adom ho anisɔ nti, yɛwɔ asɛyɛde sɛ yɛde ɔdom akyɛde a yɛwɔ hyɛ Onyankopɔn anuonyam, na yɛboa yɛn yɔnko nnipa. Akwan bɛn so? Paul bua sɛ: “Ɛnde esiane sɛ ɛsonsono yɛn akyɛde sɛnea adom a wɔde adom yɛn te nti, . . . sɛ ɛyɛ ɔsom adwuma a, momma yɛntena ɔsom adwuma no mu; anaa nea ɔkyerɛkyerɛ no, ma ɔntena ne nkyerɛkyerɛ no mu; anaa nea otu fo no, ma ɔntena n’afotu mu; . . . nea ohu mmɔbɔ no, ɔnyɛ no anigye so.” (Rom. 12:6-8) Esiane sɛ Yehowa adom yɛn nti, ɛsɛ sɛ yɛde nsi ne ahokeka yɛ Kristofo som adwuma no, yɛkyerɛkyerɛ afoforo Bible no, yɛhyɛ yɛn mfɛfo Kristofo nkuran, na yɛde obiara a ɔfom yɛn bɔne kyɛ no.\n19. Asɛyɛde a yɛwɔ bɛn na yɛbɛka ho asɛm wɔ adesua a edi hɔ no mu?\n19 Esiane sɛ yɛkyerɛ Onyankopɔn ayamye ho anisɔ nti, ɛsɛ sɛ yɛyɛ nea yebetumi biara ‘di Onyankopɔn adom ho asɛmpa no ho adanse fefeefe.’ (Aso. 20:24) Yebesusuw saa asɛyɛde yi ho akɔ akyiri wɔ adesua a edi hɔ no mu.\n^  (nkyekyɛm 2) Hwɛ asɛm “Undeserved kindness” (Adom) ho nkyerɛkyerɛmu wɔ “Glossary of Bible Terms” (Bible Mu Nsɛm a Wɔakyerɛkyerɛ Mu) a ɛwɔ Wiase Foforo Nkyerɛase Borɔfo de no mu no.


Deuteronomio 10 APSD-CEB – 5 Mose 10 ASCB | Biblica\nDeuteronomio 10 APSD-CEB – 5 Mose 10 ASCB\nAboɔ Ɛpono Foforɔ\n1Saa ɛberɛ no, Awurade ka kyerɛɛ me sɛ, “Twa aboɔ ɛpono no mmienu te sɛ kane deɛ no na foro bra me nkyɛn wɔ bepɔ no so. Afei, yɛ dua adaka a wobɛkora wɔ mu. 2Mɛtwerɛ nsɛm a metwerɛ guu aboɔ ɛpono mmienu a ɛdi ɛkan a wobubuu mu no bi pɛpɛɛpɛ agu so. Na wode ahyɛ adaka no mu.”\n3Na mede dua okuo yɛɛ adaka, senee aboɔ ɛpono mmienu sɛ kane deɛ no, na meforoo bepɔ no a apono mmienu no kura me nsam. 4Awurade twerɛɛ Mmaransɛm Edu no a ɔdii ɛkan twerɛ firii ogya mu wɔ bepɔ no so wɔ mo nhyiamu ase no guu apono no so. Na Awurade de maa me. 5Na mesiane firii bepɔ no so na mede aboɔ apono no bɛhyɛɛ adaka a meyɛeɛ no mu sɛdeɛ Awurade hyɛɛ me sɛ menyɛ no, na ɛwɔ hɔ bɛsi ɛnnɛ.\n6Na Israelfoɔ tu firii Beerot-Bene-Yaakan kɔɔ Mosera. Ɛhɔ na Aaron wuiɛ na wɔsiee no. Aaron babarima Eleasa sii nʼanan mu, dii ɔsɔfoɔ. 7Wɔfiri hɔ no, wɔtu kɔɔ Gudgod. Wɔfiri Gudgod hɔ no, wɔkɔɔ Yotbata, asase a nsuo abu so wɔ so. 8Ɛhɔ na Awurade yii Lewifoɔ abusuakuo sɛ wɔnsoa Awurade apam adaka no na wɔnnyina Awurade anim nsom no na wɔmfa ne din so nhyira. Yeinom da so yɛ wɔn nnwuma de bɛsi ɛnnɛ. 9Ne saa enti na Lewifoɔ no nni agyapadeɛ a wɔnya mu mfasodeɛ wɔ Israelfoɔ mmusuakuo mu no. Awurade no ankasa ne wɔn agyapadeɛ sɛdeɛ Awurade mo Onyankopɔn ka kyerɛɛ wɔn no.\n10Sɛdeɛ maka dada no, metenaa bepɔ no so Awurade anim adaduanan awia ne anadwo ne mprenu so. Na bio, Awurade tiee me sufrɛ enti, wansɛe mo. 11Awurade ka kyerɛɛ me sɛ, “Sɔre na di ɔmanfoɔ no anim fa wɔn kɔ asase a mekaa ntam sɛ mede bɛma wɔn agyanom no so na wɔmfa no sɛ agyapadeɛ.”\n12Enti Israel, ɛdeɛn na Awurade, mo Onyankopɔn, hwehwɛ afiri mo nkyɛn? Ɔhwehwɛ sɛ mosuro no na moyɛ nʼapɛdeɛ, na mode mo akoma ne mo kra nyinaa dɔ no na mosom no, 13na modi Awurade ahyɛdeɛ ne ne mmara a mede rema mo ɛnnɛ yi so, na asi mo yie.\n14Ɔsorosoro mu soro ne asase ne deɛ ɛwɔ mu nyinaa yɛ Awurade mo Onyankopɔn, dea. 15Nanso, Awurade yii mo agyanom sɛ ne dɔ nhwɛsodeɛ. Na ɔyii mo a moyɛ wɔn asefoɔ gyaa ɔman biara sɛdeɛ ɛte ɛnnɛ yi. 16Ɛno enti, momma wɔnte mo akoma mu na monnyae asoɔden no. 17Awurade mo Onyankopɔn yɛ ahene mu hene ne anyame mu nyame. Ɔyɛ Onyankopɔn kokuroko, otumfoɔ ne ɔnwanwani a ɔnkyea nʼaso na ɔnnye adanmudeɛ nso. 18Ɔbu nwisiaa ne akunafoɔ atɛntenenee. Ɔda ne dɔ adi kyerɛ ahɔhoɔ a wɔte mo mu. Ɔma wɔn aduane ne ntoma. 19Mo nso, ɛsɛ sɛ modɔ ahɔhoɔ, ɛfiri sɛ, mo nso ɛberɛ bi na moyɛ ahɔhoɔ wɔ Misraim asase so. 20Ɛsɛ sɛ modi Awurade mo Onyankopɔn ni na mosom no, na moka mo ho bata ne ho. Monka ntam wɔ ne din nko ara mu. 21Ɔyɛ mo Onyankopɔn a ɛsɛ sɛ mokamfo no. Ɔno na wayɛ anwanwadeɛ akɛseɛ a mo nyinaa ahunu bi. 22Ɛberɛ a mo agyanom siane kɔɔ Misraim no, na wɔn dodoɔ yɛ aduɔson. Nanso afei, Awurade, mo Onyankopɔn ama moadɔre te sɛ ɔsoro nsoromma.\nASCB : 5 Mose 10